ҚУВОНЧДАН ЁШЛАНГАН КЎЗЛАР...\nДунёга келдинг, мурғак қизалоқ, Ўсиб, улғайгин, бахтингни берсин. Биз бир сабабчи инсонмиз, бироқ, Оллоҳ, илоҳим шифосин берсин. Онанг яшамоқда бағрини тилиб, Ҳаёт ташвишлари у ёқда турсин. Сенинг дардингга бардошли бўлиб, Оллоҳ, илоҳим шифосин берсин.\n28 июнь. Қуёш оловини пуркаган, ҳаво айни исиб, кишининг салқин хонадан ташқарига чиққиси келмайдиган ёз кунларидан бири. Аммо, ҳаёт қизғин давом этмоқда. Одамлар ҳаракатда.\nОдатдагидек, шифокорлар эрталаб ўз иш жойларига келаркан, беморлар уларни кутиб, кўзлари тўрт бўлиб ўтирарди.\nСоат 8.00.. Ходимлардан бирининг баланд овозда: "Мажлис вақти бўлди", деган чақириғи эшитилди.\nҲамма ўз ўрнини эгаллади. 8-10 дақиқа давомида йиғилишда навбатчилик жараёнида беморларнинг аҳволи тўғрисида ахборот берилди. Ҳисобот якунига етар-етмас, эшик олдида турган ходимлардан бири келиб: "Азизбек, сизни сўраб икки аёл келишибди. Маслаҳатли иши бор экан", деди.\nБиласизми, бундай гапларни эшитганда инсон жуда ғурурланиб кетади. Қалбим алланечук бўлиб, улар томон ошиқдим. Ахир, мендек, эндигина клиник ординатуранинг иккинчи босқичини тамомлаётган, юксак чўққиларни кўзлаб, устози ортидан илм сари олға қадам ташлаётган 27 ёшли интилувчан йигит учун бу улкан ифтихор.\nДадил-дадил қадам босиб, шижоат билан бўлим эшиги олдига яқинлашарканман, икки қўлида халта кўтариб олган, қайноналарга хос савлатга эга, ёшлари улуғ, бир умр меҳнат қилиб яшаган заҳматкаш аёл, иккинчиси эса ҳаёт ташвишларидан эзилган, қўлида ҳали онанинг бағридан ажралишни истамаган фарзандини юпатишга уринаётган бир "муштипар онаи¬зор" турарди.\nЮрагим эзилиб кетди. Сездирмасликка ҳаракат қилиб, улар билан саломлашдим: "Ассалому алайкум. Келинглар, мен Азизбекман, нима хизмат?", дедим.\nШунда фарзандли аёл шоша-пиша рухсат сўрагандек бўлиб, ёнидаги шеригига бир нигоҳ ташлади-да, менга қараб:\n– Биз Фарғонадан келдик. Сизга учрашишимизни айтишганди, – деди.\nУнинг овозидаги ҳазинлик ҳар қандай дийдаси қаттиқ, юраги тош инсонни ҳам бир бора ўйланишга ундарди. Мен аёлнинг хатти-ҳаракатларини кузатиб, унга далда бўлсин деган мақсадда самимий гапира бошладим:\n– Биздан нима ёрдам керак, тортинмай айтаверинг, қўлимиздан келганича ёрдам берамиз, – дедим.\nНима демоқчилигимни билиб, келиннинг ёнидаги онахон:\n– Бизни домла Жуманазар Бекназаровга юборишди. Фарғонадаги шифокорлар сизларга учрашишимизни айтишди. Илтимос, бизни домла билан учраштиринг, – деди шошибгина.\n– Майлику-я, ҳозир домла меҳнат таътили билан сафарга кетгандилар. Ичкарига киринглар, узоқ йўлдан ҳориб келибсизлар, батафсил гаплашамиз, – дея уларни шифокорлар хонасига бошладим. Хонада Мухибилло исмли домланинг тажрибали шогирди ўтирарди. Бу мен учун айни муддао эди:\n– Мухибилло ака! Домлага Фарғонадан бемор юборишибди, маслаҳатингиз зарур, – дея илтимос қилдим.\nМухибилло ака "Олиб келинг-чи!" деди. Онахон билан аёлга қараб, киринглар опа, деб ўрнимдан турдим. Она хонадаги стулга ўтирар экан, қизалоғи дардига даво топилганидек ғамгин юзига илиқлик югуриб, шифокорга қаради.\n– Эшитамиз, нима гап? Қизалоқни нима безовта қилаяпти, – деди Мухибилло ака.\n– Қизим 9 ойлик, ўзи пешоб қила олмайди, ичини ҳуқна қилиб келтираман, – аёл фарзандини бағрига босиб, йиғламсираб сўзлади.\n– Қачондан буён шундай? – дея аста-секинлик билан касаллик сабабини тамомила билишга киришди Мухибилло ака.\n– 4 ойлигида Фарғонада орқа мия чуррасини операция усули билан олиб ташлашган. Ўшандан сўнг сийдик тутилиб қолиши касаллигига учради, – деди онаси.\nШифокор қизалоқнинг ҳолатини тўлиқ билиши учун саволлар беришда давом этди:\n– Қанақа текширувлардан ўтказдингиз?\nАёл докторнинг саволига жавоб тариқасида сумкасидан бир талай қоғозларни чиқарди:\n– Ҳамма текширув натижаларини олиб келганман. Мана, кўринг-чи, доктор. Фарғ¬онадаги докторларнинг айтишича, сийдиги буйрагига қайтиб чиқаётган экан. Чораси бормикан деб шу ергача келдик, – дея шифокорнинг кўзларига термилди онаизор.\nМухибилло ака синчковлик билан рент¬ген тасвирлари ва текширув қоғозларини бирма-бир кўриб чиқди-да, тасвирдаги маълумот ноаниқлигини тушуниб, менга қаради:\n– Қизчани цистограмма текшируви қилиш керак, Азизбек!\nМухибилло аканинг нима демоқчилигини дарҳол тушундим:\n– Хўп бўлади, ака. Бугун бажарамиз, – дедим-да аёлларга юзландим. Шуни кутиб тургандек онахон оғзини тўлдириб, нафаси бўғзига тиқилиб, гапира кетди:\n– Азизбек! Текширув шу шифохонанинг ўзида қилинадими? – Шошибгина сўзлаётган онахоннинг ҳамма ташвишини англадим-да, хотиржам қилиш учун қандай ёрдам керак бўлса, улар билан бирга эканлигимни айтдим.\n– Майли, Азизбек, биз пастда бўламиз, – деб, икки аёл хонадан чиқди.\nАёллар билан суҳбатлашиб, бемор қизалоқ ҳақида тўлиқ маълумотга эга бўлдим.\nМадинахон исмли бу қизалоқ 4 ойлигида орқа мия чурраси операциясини бошидан ўтказган. Шундан сўнг у ўзи мустақил на пешоб қила олади, на ичи келади. Яхшиямки, тоғдай бардошли онани яратган экан. Ҳаёт ташвишларидан эзилган аёл қизалоғини ўзи ҳуқна қилдириб, ичини келтирар, кечаси ухлаб ётган пайтида бирдан чинқираб қорнини ушлаб йиғлашини ва бу ҳолатда қовуғига сийдик чиқариш мосламаси (катетер)ни қўйиб, қизалоғини сийдиришини куюниб гапирди. Она қайта-қайта ҳар сўзининг орасида: "Азизбек, қизимни даволаса бўладими, айрим шифокорлар даволаб бўлмайди, умр бўйи шу ҳолатда қолади, дейишяпти. Шу гап ростми", дея сўрайверишидан юрагим безовта бўларди. Уларни тинчлантиришга уринардим.\n– Шошилманглар, текширув натижасини кўрайлик, кейин сизнинг саволларингизга жавоб бера оламан. Хафа бўлманг, опа, Худойим суйган бандасига дард беради, давосини ҳам ўзи беради, албатта, – дедим бошқа гап топа олмасдан.\nҚизалоқни рентген столига ётқизар эканман, бечора юзида қўрқув билан онасига интилиб: "Онажон мени бу ердан олиб кетинг", дегандек, йиғлай бошлади. Қизалоқнинг кўзларидаги мунг, овозидаги ингроқ, унинг дарди нечоғлик азоб бераётганлигини яна бир бор исботлаб турарди.\nЖараён тугади. Текширув хулосасига кўра, ўнг томонда пешоб қовуқдан буйракка қайтиб чиқиб бораётгани аниқланди.\nТашхис аниқ! Қандай даво қилиш керак?! Бу муаммони фақат домла ҳал қила оларди. Бироқ у киши хизмат сафари билан Хоразмга кетган.\nОнаси эса ҳар лаҳзани ғанимат билиб, тезроқ фарзандини бу азоблардан қут¬қаргиси келарди, шу боисми, такрор-такрор таъкидласам ҳам, бир саволни қайтараверарди: "Азизбек, домла қа¬чон келадилар?"...\nБу интиқлик беғубор, ҳали яшашнинг таъмини тўла татиб кўрмаган, ҳаётга ташналик билан қараётган мурғак қизалоқнинг тақдири учун кураш эди.\nҲа, уларга албатта, ёрдам бериш керак. Қизалоққа ҳаёт бахш этиш зарур. Шу боис Мухибилло ака билан узоқ маслаҳатлашиб, маълум вақт муолажа қилиш кераклигини айтдик. Икки аёл хурсанд бўлганича айтилган фурсатда келамиз дейишиб, шифокорлар хонасидан хайрлашиб чиқиб кетишди.\nОрадан 4 ой ўтди. Куз. Ҳар кунгидек менга бир нечта телефон қўнғироқлари бўларди. Беморлар домлани қаердан топиш кераклигини сўрарди. Ҳар бир қўнғироқдан бу ҳаётда кимгадир керак бўлиб яшаш нақадар буюк саодат эканлигини англардим. Қалбан мен изидан бораётганим – устоз Жуманазар акага ўхшагим келарди.\nМана, яна бир телефон қўнғироғи, лекин бу овоз бошқаларникидан фарқли. Жуда ғамгин, дардли, кўнгли тўлиб турган аёлнинг овози.\n– Мен Фарғонадан телефон қиляпман. Мадинахоннинг аясиман.\nАввалига танимадим, сўнгра эсладим. Ҳол-аҳвол сўрадим. Аёлнинг турмуш ўртоғи жигар касаллиги билан оламдан ўтганини, шу сабабли белгиланган вақтда келиш имкони бўлмаганини изтироб билан сўзларди.\n– Майли, опа, Худо дадасининг умрини сизга ва фарзандларига қўшиб берсин!\nАёлнинг сўзларини сабр билан тингладим-да, тасалли бериб, домланинг қабулига келаверишини айтдим.\nСийдик чиқариш мосламаси (катетер)ни олиб ташлаганимда, бемор бир кун сиймади, учрашганимизда аёл қизалоқнинг ҳолатини тушунтира бошлади.\n– Чинқираб йиғлаб, иссиғи тушмади. Шифохонага олиб бориб яна сийдик чиқариш мосламаси (катетер)ни қўйдирдим. Бошқа иложим бўлмади.\nАёл сўниб бораётган шамдек сўзларди. Аммо ишонардимки, у тортган изтиробларининг рағбатини олади. Шамдек эриб борса-да, унинг шуъласини сақлаб қолишимиз кераклигини, ана шу ёғду билан у келажакда фарзандларининг йўлини ёритишини ҳис этардим. Ички бир куч билан ҳаёт майдонида – курашга отландим.\nҚизалоқни қайтадан текширишга қарор қилдик.\nДомла текширув натижаларини синчиклаб ўрганиб, пешоб ўнг томонда қовуқдан буйракка қараб чиқишини ва қовуқдан пешоб чиқиш йўлида тўсиқ борлигини тушунтирди. Операциядан бошқа чора йўқлигини, дорилар билан даволаб бўлмаслигини айтди...\nОрадан 14 йил ўтди...\n2014 йил. Ҳароратли кунлардан бири. Хизмат сафари билан Фарғона вилоятидаман. Айтганларича бор экан, водийнинг ҳавоси ўзгача ёқимли. Юмшоқфеъл одамлари шинаванда. Хуллас, беморларни текширувдан ўтказяпман-у, худдики, дам олаётган инсондай завқланяпман. Кай¬фия¬тимни яна бир ҳодиса янада ўзгартириб юборганини айтмасам бўлмайди.\nҲа, халқимиз топиб айтади: "Тоғ тоғ билан учрашмайди, одам одам билан учрашади".\nҚабулимга бир аёл 14-15 яшар қизи билан келди. Она ёнидаги қизига: "Кел қизим, кира қол, сени операция қилган докторинг келибди!" дея хурсандчилик билан ичкарига бошлади.\n– Ассалому алайкум, Азизбек! Бизни танияпсизми? Қизим Мадинахонни эслай оласизми!\nУларга ажабланиб қараб турганимни кўриб, аёл сўзида давом этди:\n– Чақалоқлик пайтида домла билан Тошкентда операция қилгансиз. Жуда оғир аҳволда эди.\nУларга термулиб, хотиралар жонлана бошлади. Йиллар ортга қайтди. Вақт¬нинг шиддат билан ўтишини қаранг. Мадина кап-катта қиз бўлибди-ку. Унинг соғлом бўй-бастини кўриб, лабимга табассум югурди:\n– Сиз, ўшами, – беихтиёр ҳазиллашгим келди улар билан.\nАёл бирдан хандон отиб кулиб юборди. Шунча йилдан буён… Унинг неча бор ғамгин қиёфасини кўравериб, бу кулишлар худдики вулқон отилгандек хонани ларзага келтирди.\n– Азизбек, ҳаммаси яхши! Зўр! Сизнинг келганингизни эшитиб, раҳмат айтиш учун келдик. Касалликнинг давоси йўқ, дейишганди айрим шифокорлар. Мана дунёда мўъжизалар ҳам бўлар экан-ку. Операциядан сўнг аста-секин яхши бўла бошлади. Ҳозир Худога шукр, ҳаммаси яхши! Сизлар қизимни ҳаётга қайтаргансизлар, Азизбек, домлангизга ҳам яна бир бор раҳматимизни айтиб қўясиз. Биз у инсондан то абад миннатдормиз, – дея аёл тўхтамай гапирар, ичидагини танига сиғдира олмасди. Шу боис унинг сўзларини бўлмай тингладим, қувончдан ёшланган кўзларини артиб, ўзини босиб олгач, қатъият билан бир сўз айтдим:\n– Бу – бизнинг шифокорлик бурчимиз.\nҲа, аёлнинг кейинги гаплари қулоғимга кирмасди, гўё. Танлаган касбим ва тақдирнинг инояти учун ич-ичимдан ғурурланардим.\nАна шундай улуғ, ўткир нигоҳ, кенг тафаккур, теран идрок соҳиби Жуманазар Бекназаровнинг шогирди бўлганимдан қувониб кетдим. Инсон саломатлиги нақадар улкан бойлик. Дардманларга бахт улашиб, улар билан елкама-елка курашиш, кўзларда шодлик кўриш учун яшаш нечоғлик буюк нашида. Мен чин ирода соҳибаси – ўша аёлнинг бир сўзини ҳанузгача унутолмайман. Ҳар тонг мана шу сўзни ёдга олиб, аъло кайфиятда ишга йўл оламан:\n– Яхшиямки, бу дунёда шифокорлар бор экан. Бошларингиз омон бўлсин!\nМамнуният билан айтилган бундай сўзларни эшитса, қайси шифокорда ўз касбига нисбатан меҳр-муҳаббат уй¬ғонмайди, дейсиз?\n№ 30, 01.08.2014 « орқага


Аҳолини рўйхатга олиш аниқ маълумотларни таъминлаши керак | NORMA.UZ\nАҳолини рўйхатга олиш аниқ маълумотларни таъминлаши керак\n24 апрель куни Қонунчилик палатасида Меҳнат ва ижтимоий масалалар қўмитаси ташаббуси билан «Аҳолини рўйхатга олиш тўғрисида»ги қонун лойиҳаси муҳокамасига бағишланган давра суҳбати ўтказилди.\nАҳоли ва унинг фаровонлиги тўғрисидаги ишончли ахборотлар давлатнинг узоқ муддатли прогнозлари ва ҳудудларни ижтимоий-иқтисодий ривожлантириш мақсадли дастурларини ишлаб чиқишда муҳим асос ҳисобланади.\nМазкур маълумотлар асосида аҳолининг бандлигини таъминлаш, янги иш ўринлари яратиш, меҳнат ресурслари жойлашуви, улардан фойдаланиш жараёнларини ўрганиш, илмий тадқиқотлар олиб бориш бўйича дастурлар шакллантирилади.\nҚонун лойиҳаси Президентнинг 5.02.2019 йилдаги «Ўзбекистон Республикасида 2022 йилда аҳолини рўйхатга олишни ўтказиш концепциясини тасдиқлаш тўғрисида» ПФ-5655-сон Фармонига биноан ишлаб чиқилган (ҳужжат шарҳи – бу ерда).\nЛойиҳа аҳолини рўйхатга олишнинг асосий принциплари, аҳолини рўйхатга олиш иштирокчиларининг ҳуқуқ ва мажбуриятлари, ушбу жараёнга тайёргарлик кўриш ва уни ўтказувчи давлат органларини белгилайди. Унда аҳолини рўйхатга олиш дастурини шакллантириш, уни ўтказиш тартиби ва даври, маълумотларнинг хавфсизлигини таъминлаш, жараённи молиявий ва моддий-техник таъминлаш каби масалалар ўз аксини топган.


Транспорт воситаси олиб қочиш сабаби аниқланмоқда...\nНаманган вилояти. Жорий йилнинг 6 август куни 21 ёшли М.С. Давлатобод тумани “Умид” МФЙ 5-кичик тумани ҳудудида жойлашган “Яшил деҳқон бозори” орқа томонидаги кўчада очиқ ва қаровсиз қолдирилган 24 ёшли И.Ф., га тегишли “Nexia-2” русумли автомашинаси калити ўзида булганлигидан фойдаланиб, номаълум томонга олиб қочган.\nОлиб борилган тезкор – қидирув ҳаракатлари натижасида ушбу автомашина бошқа бир фуқаро, яъни М.Д., нинг яшаш хонадонида эканлиги аниқланиб, автомашина ашёвий далил тариқасида расмийлаштириб олинган ҳамда жарима майдончасига жойлаштирилган.\nМазкур ҳолат юзасидан Наманган шаҳри бўйича ИИО ФМБ ҳузуридаги Тергов бўлими томонидан М.С., га нисбатан Ўзбекистон Республикаси Жиноят кодексининг 267-моддаси 1-қисми (транспорт воситасини олиб қочиш) билан жиноят иши қўзғатилган.\nҲозирда жиноят ишини содир этилиши сабаблари ва иштирокчиларнинг доирасини аниқланишга қаратилган тергов ҳаракатлар олиб борилмоқда ва натижасига кўра қонуний қарор қабул қилиниши таъминланади.


"Китобни севувчи ва унга мунтазам тарғиб этувчи зот эдилар" - Darakchi\n"Китобни севувчи ва унга мунтазам тарғиб этувчи зот эдилар"\nЖАМИЯТ 22.06.2018, 17:24\nРамазон – Аллоҳ таоло Ўзи улуғлаган, ҳар сонияси раҳмат ва баракотларга тўла ой. У яна келди ва яна жуда тез ўтди. Мўмин киши учун Рамазоннинг тугаши қайғу бўлса, юртимиз мусулмонлари учун бу хотима икки ҳисса қайғуни уйғотди. Рамазонни хуш кўрадиган, унинг фазилатлари ҳақида экранларда, масжидларда жўшиб сўзлайдиган, “Бу ой уйқу билан ўтказадиган ой эмас”, дея огоҳ этадиган Анвар қори домла Турсунов суйгани билан: Рамазон билан бизни тарк этдилар.\nҲижрий 1439 йил, Рамазон ойининг 28 куни, милодий 2018 йилнинг 13 июн куни тонгида таниқли уламо, имом-хатиб, машҳур нотиқ, Навоийшунос олим Анвар қори домла Турсуновнинг вафоти миллат мусулмонларига катта мусибат бўлди. Ўша кунларда унинг вафоти халқ орасида ва ижтимоий тармоқлардаги энг улкан ҳодисага айланди.\nШу куни Тошкент аҳли ўзининг бош имом-хатибини сўнгги манзилга кузатиш учун кўзларда ёш, қалбларда изтироб билан “Минор” жоме масжидига йиғилди. Хонақоҳни аллақачон тўлдириб ўтирганлар меҳроб томонга боқар, гўё ҳозир аср намозига азон айтиладию, Анвар домла жамоат олдига қўллари кўксида, ним табассум билан савлат тўкиб, меҳроб ортидаги хонасидан чиқиб келади… Ҳовлиларга сиғмай кўчаларнида тўлдирган жамоат атрофга жавдирар, гўё ҳайдовчиси билан муҳим тадбирдан масжидига, намозни адо этиб беришга шошиб келаётган Анвар домла автотураргоҳда тушиб қолиб, ўз хонасига яна юриб кетади….\nНаҳот энди бу манзарага мухлис аҳли гувоҳ бўлмайди… Устоз яна ўзининг масжидига келди. Бироқ барчамиз унга тушувчи тўрт оёқлик чўбим отда келди…. Ҳаётликларида бўлгани каби барча устозга яна талпинар, энди бу сафар тобутларини кўтаришга ошиқар эди. Уламолар, имом-хатиблар, мусулмон аҳли устозни сўнгги манзилга ана шундай изтироб ила кузатиб, ҳаққларига тинимсиз дуолар қилдилар. Қуръони карим тиловатлари ҳалигача узилаётани йўқ.\nАйни фурсатларда оз муддат устозимизнинг ҳузурларида хизматда бўлган ходим сифатида у киши ҳақидаги ёрқин хотираларимиз, қалб битикларимизни ифода этсак.\nТан олиш керакки, Анвар қори Турсунов сиймоси динимизга, халқимизга буюк хизмат қилган кишилар қаторида туради. Буни ҳар қандай инсофли киши эътироф этиши мумкин. Аллоҳ таоло у кишига шундай улуғликни насиб этди. Бу, албатта, у кишининг Аллоҳга, Унинг динига бўлган муҳаббати, серқирра фаолияти, маърифатга, китобхонликка бўлган самарали тарғибидан нишона эди. Зеро, Аллоҳ бу каби хизматларни ҳар кимга ҳам насиб этавермайди, бунинг учун ихлос, фидоийлик, сабр-матонат керак.\nКучли нотиқ, ўткир воиз эдилар. Аллоҳ таоло у кишига шундай бир теран тафаккур, равон нутқ ато этган эди. Гапирганда дона-дона сўзлар, сўзлари билан ҳар қандай кишини ўзларига ром этиб қўяр эдилар. Ваъзлари таъсирчан, эшитгувчини ҳеч ҳам зериктирмас, балки, яна кўпроқ эшитишга ундар эди. Қуръони карим оятлари ва ҳадиси шарифлардан гапирсалар, албатта уни содда тилда тафсир ва шарҳ қилар, воқееликка боғлаб тушунтирар эдилар.\nЙирик анжуманлар, маънавий-маърифий тадбирларда сўзга чиқишларидан аввал мавзу юзсидан тезис тақдим қилинганда ана шу тезисга дарров кўз югуртириб олар, сўнгра ўзлари ҳеч қандай ёнларидаги қоғозга қарамай маъруза қилар эдилар. Айни пайтда аввалги маърузалар бироз аудиторияни зериктирган бўлса, устозимизнинг чиқишлари, содда ва лекин ниҳоятда мазмунли бўлиб йиғилганларни қайта “уйғотар” эди.\nЖуда зийрак инсон эдилар. У киши ҳар бир одамни Пайғамбаримиз соллаллоҳу алайҳи васаллмнинг суннатларига мувофиқ ўз савиясига, ўз мақомига яраша сўзлашар ва суҳбатдошларининг барини хурсанд қилар эдилар. Расулуллоҳ соллаллоҳу алайҳи васалламнинг ҳар бир саҳобалари Расулуллоҳ мени ҳаммадан яхши кўрар эдилар дейишар эди. Худди шу суннатни ул зот ҳам қилиб ҳамма билан ширин муомала қилиб, хушхабарлар айтиб кўнглини кўтарар, табиатига яраша меъёрида ҳазил-мутойиба билан шод этар эдилар.\nУ кишига бирор хабарни етказгаётганимизда сўзимиз ниҳоясига етмай туриб, бизни тушуниб бўлар, воқеа ҳақида тўлиқ тасаввур ҳосил қилар эдилар.\nДавраларда, турли издиҳомларда сўз олганда атрофдагиларнинг юз кўзларига боқиб, уларнинг савияси, даражаларини билиб олар, ва ўша савияда, уларга зарур мавзуларда сўз юритар эдилар. Олимлар даврасида илмий мунозараларга киришар, халқ орасида эса халқона тилда мавъиза қилар эдилар.\nНавоийшунос олим эдилар. Устозимизнинг энг улуғ фазилатларидан бири Ҳазрат Навоийни, ўзбек мумтоз адабиётини чуқур ўрганганликларидир. Бу албатта у кишининг салкам 20 йиллик бадиий адабиёт сохасидаги фаолиятлари билан боғлиқ. Устозимиз Тошкент давлат университетининг аспирантурасида таълим олган пайтлари «Навоий ва Ислом» мавзусида илмий ишни тайёрлаганлар. Лекин ўша давр тақазосига кўра, илмий ишни ёқлашга рухсат беришмаган.\nАнвар қори домладек Навоийни ҳақиқий англай олган олимлар кам. У киши ислом илмларини билганликлари боис Навоий асарларидаги Қуръоний маъноларни тушунар, ҳадис матнларидаги ишораларни пайқай олар эдилар. “Қуръон ва ҳадисни билмасдан туриб Навоийни мутлақо тушуниб бўлмайди. Ҳазрат Навоий ижодининг ўқ илдизи иймондир. Ҳар байтида бевосита ёки билвосита ўша маъно келаверади”, деб таъкидлар эдилар.\n(Шарҳ: Ҳазрат камоли камтарлик билан устозлари Низомий Ганжавий, Хисрав Деҳлавий ва Абдураҳмон Жомийни бақо ғорига кирган Асҳоби Каҳфга қиёсламоқдалар. Мен уларнинг тўртинчиси – ит бўлиб, садоқат билан ғорга кирай дейдилар. Қуръони каримдаги Каҳф қиссасини ўқимаган, Аллоҳ таоло китобининг балоғатига тушунмаган киши бу байтларнинг асл маъносини англамайди. А.Турсунов)\n(Шарҳ: Яъни, менинг хотиримдан ўткинчи нарсаларнинг муҳаббатини йўқ қил. Қалбимни Сенинг зикринг ҳузур этсин. А.Турсунов)\n“Навоий китобларини кўп чиқаряпмиз, лекин уни тушунтириб бериш керак. Уни қандай таъсир қилишини ҳам ўйлайлик. У болаларимиз қалбини юмшатиш керак. Мен айрим ўзига тўқ, давлатманд кишиларни китобдан бебаҳра ўтиб боришаётганидан ачинаман. Масалан, Ҳазрат Навоийнинг бир байтини тушуниш завқини ҳис этиш, бу – катта бахт. Бу инсон ўз юртдошимиз эканлигидан фахрланамиз. Ва мана шу фахр бизни тарбиялайди. Ўз тарихимизга, Ватанимиз, халқимизга меҳримиз яна ортади. Китобнинг буюк тарбиячи эканлигига амин бўламиз.” А.Турсунов\nНавоийшунос олима Суййима Ғаниева айтган эдилар: “Навоий ўз давридан илгарилаб кетган шахс бўлган. Уни замондошларининг ҳаммаси ҳам тушунавермаган.” Ҳа, устозимиз Навоийдек валий зотга ихлосу муҳаббат қўйиб, уни тушуна олган кам сонли тафаккур эгаларидан бири эдилар.\nУстозимизнинг Навоийни англаш ҳақида китоб ёзиш режалари бор эди. Афсус бунга улгурмадилар. Насиб бўлса бу шарафли вазифани у кишининг бадиий адабиётда устозлари, ҳаммаслаклари ёрдамида адо этилишига умид билдирамиз.\nКитобни севувчи ва унга мунтазам тарғиб этувчи зот эдилар. Устоз ҳар қандай бойликни китобда, маърифатда деб билар ва буни такрорламасдан чарчамас эдилар. “Уйингизда қўша-қўша машиналар, тилло зарлар бўлсаю, агар унда китоб бўлмаса, сиз камбағалсиз. Китобсиз уй нурсиз, зимистон уй”, дер эдилар. Ҳар сафар устозимиз ҳузурларига кирганимизда деярли бир ҳолатда: китоб мутолааси жараёнида топар эдик. У кишига китоб совға қилинса бошқача хурсанд бўлар эдилар. Кўрсатувларда амру маъруфлар, тадбирлар, суҳбатларда халқимизга, айниқса ёшларга янги нашр этилаётган сара китобларни севинч билан эълон қилар, гўзал суратда улардаги мазмун-моҳият таърифини келтирар эдилар. Бу даражадаги фидоийлик, миллат тарбиясига жонкуярлик фақат Аллоҳ Ўзи насиб этган матонат соҳибларидагина бўлади. Ўтган йили Президентимизнинг “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги Фармойиши чиққанида қанчалар хурсанд бўлган эдилар.\nБиз ҳайрон қолар эдик, шунча юмушлар: диний идора иши, тадбирлар, кўрсатувлар, фуқаролар билан мулоқотлардан ортиб устоз мутолаага, яна даврий нашрларни ҳам кузатиб боришга қандай вақт ажратар эканлар деб. Ул зот ҳаммасига улгурар эдилар. “Мен бир кун китоб ўқимасам бир нарсамни йўқотиб қўйгандек бўламан”, дердилар.\nИслом илмлари бўйича китоб ёзаётган олимлар, бошқа кишилар, шунингдек, бадиий ва бадиий-публицистик йўналишларда фаолият олиб бораётган ижодкорларнинг кўплари ўз китобларига тақриз ва сўз боши ёзиб бериш учун устозимизга олиб келишар эди. Устозимиз ҳар бир китобни ўзлари кўриб чиқар, шундан кейингина нашрга тавсия этилиши мумкин деб ҳисоблаганларига тақриз ёки сўз боши битиш мақсадида бизга оғзаки айтиб турар, биз уни оққа кўчирар эдик. Агар топширилган китобда айрим камчиликлар, илмий янглишувларни учратсалар, буни муаллифга босиқлик билан тушунтирар, мавзу доирасида яна ўрганиб, изланишни, соха мутахассисларининг маслаҳатларини олишни тавсия этар эдилар. Буни мулойимлик ва табассум билан тушунтирар эдиларки, ҳузурларидаги кишиларнинг асло кўнгли чўкмас эди. Бироқ китоб қилишга муносиб бўлмаган ишларни кўрсалар, кайфиятлари тушар, хуноблари ортар эди: “Бугун ҳамма китоб ёзяпти. Бу ҳам бўлса ўз номини чиқариш ва бошқа мақсадлар учун. Ахир китоб ёзишга ўтмишда не-не буюклар ҳам ўта масъулият ва кучли талаб билан ёндошишганку. Шундоқ ҳам бизгача ёзиб қолдирилганларни ўқиб ўргана олсак ҳам катта гап”, дер эдилар.\nСамимий, ҳожатбарор инсон эдилар. Устозимизнинг самимиятларини тил билан ифода этиш мушкул. Ул зот ҳамма инсонларга, айниқса шогирдларига, қўл остидаги ходимларига жуда самимий эдилар. Бутун идора ишлари елкаларида турган ҳолда бир кичик ходимларининг ғамига шерик бўлиб, унга ҳамдардлик қилар эдилар.\nШаҳар бош имом-хатиблари бўлганликлари боис Тошкент шаҳри, балки, вилоятлардан, хатто қўшни Республикалардан яқину узоқдагилар, каттаю‑кичик, бой‑у камбағал, муҳтож-у дардманд арзи ҳол қилиб келар эди. Ҳамманинг дардини сабр билан эшитиб, жонига малҳам бўлар эдилар. Бирор кимсани даргоҳларидан қаттиқ гапириб, койиб чиқарганларини кўрган ёки эшитган эмасмиз. Ҳузурлари том маънода арзхона эди. Бироқ, уларнинг кўпига ваколатлари, имконлари етса, муаммоларига ечим топишга интилар эдилар. Қанчадан-қанча инсонлар умрбод миннатдор бўлиб қайтар эди ҳузурларидан. Қанчадан-қанча бузулиш арафасида турган оилалар ярашиб, ҳаётини давом эттириб кетди. Қанчадан-қанча моддий имконияти чекланган толиби илмлар устозимизнинг воситаларида илмларини давом эттириш имконига эга бўлдилар. Ҳа, у киши ўз роҳатини халқнинг, мусулмоннинг дарду ташвишига алишган инсон эдилар.\nҚуръонга, қориларга муҳаббатлари баланд эди. Қуръони каримни, тафсирларини кўп ўқир ва жамоатни Аллоҳ таолонинг энг буюк мўжизаси, икки дунёдаги нажот манбаи – Қуръонни ўқиб ўрганишга даъват этар эдилар. Қори Қуръонни ўқиса, “қироати жуда зўр экан, роҳат олдик” дейиш билан чекланмасдан, у нимани ўқиди? Қандай маънолар мужассам бунда, деб сўраб, ўрганиб олишликни кўп бора такрорлар эдилар. “Зотан, Қуръони карим Аллоҳ таолонинг бизга юбораган мактуби, ҳаёт дастуридир. Уни фақат кўзга суртсагу, лекин ичини очиб ўқимасак, унга амал қилмасак биз учун бефойда бўлади”, деб такрорлар эдилар. Ўзлари “Минор” масжидида фаолият юритаётган даврларида ҳар куни пешин ёки аср намозларидан сўнг тиловат қилинган оятлар тафсирини батафсил баён қилиб берар эдилар. Эътибор беринг, қори Қуръонни исталган жойидан ўқиши мумкин. Намоздан олдин фалон оятни ўқинг деб айтиб қўйилмас эди. Шу йўсинда ўқилган жойидан оятларни бирин-кетин маъно таржималарини тушунтириб берар эдилар. Бу эса фақат етук Қуръон илмлари олимининг қўлидан келади. Қуръонга беҳурматлик бўлган жойда ғазаблари чиқиб кетар эди. Масжидда Қуръони карим ўқилаётган вақтда туриб чиқиб кетаётган кишиларни кўрсалар, ўзларини тутиб тура олмай ўша заҳоти микрофонни қўлларига олиб, уларни койийдилар: “Аллоҳ таоло Сизга гапириб турса қандай қилиб орқа ўгириб чиқиб кетасиз?!”, дея қаттиқ дашном берар эдилар.\nҚориларни айниқса ўзгача яхши кўрар, юксак эҳтиром кўрсатар эдилар. Уларни Аллоҳ каломини қалбига жо этгани учун мақтаб, рағбатлантириб турар эдилар. “Қориларга ҳатто ёшлари кичик бўлса ҳам сенсираб гапирманг”, дер эдилар.\nСалкам бир йил муқаддам “Маданият ва маърифат” телеканалида янги кўрсатув “Ислом маърифати” кўрсатуви йўлга қўйилаётганида кўрсатувга уламолар билан биргаликда қориларни ҳам олиб чиқдилар. Устозимизнинг шарофатлари ва ташаббуслари билан узоқ танаффусдан сўнг илк бор яна телевидиние дастурларида Қуръони карим янграй бошлади.\nҲар даврда бўлганидек, айрим нокаслар, нодонлар устозга кўп азият етказишга уриниб келдилар. У кишига қарши суиқасд, турли фитна‑фасодлар, туҳмату адоватлар билан ғаламислик қилдилар. Аммо устозимиз уларга қарши ҳеч қандай чора кўриб ўтирмадилар. Ҳатто суд залида ўзларига суиқасд қилган жиноятчини калимаи тавҳидни айтса, исломнинг асл моҳиятини тушуниб етса, кечириб юборишларини айтдилар. Устозимизга: «Фалончилар сиз ҳақингизда ундай дебди, бундай қилибди», дейишса, хотиржамлик билан: «Биз ким бўлибмиз, одамлар Аллоҳнинг Пайғамбарларини ҳам, адолатсизликда айблашдан уялишмаган‑ку», дер эдилар. У кишидаги сабр‑бардош, ирода барчани лол қолдирарди. Қалбларида қандайдир изтироб, ғам бўлса ҳам буни умуман зоҳир этмас, билдирмас эдилар.\nҲазрат Навоий айтганларидек: “Солиҳ кишилар эсланганда Аллоҳ таолонинг раҳматлари ёғилади”. Биз бугун устозимизни ёдга олиб қалбларимизда ажиб нурни, кўзларда ёшни тугмоқдамизки, буни сўз билан таъриф этиш мушкул….\nУстозимизнинг бошқа фазилатларини яна кўплаб саҳифаларга жо этиш мумкин. Бу хотиралар Анвар қори домланинг атиги сўнгги уч йил давомида хизматларида бўлган бир ходимнинг ожиз баёни эди. Ул зотнинг яқинлари, ёру биродарлари, шогирдлари, бутун умрлик ҳамроҳларининг мўтабар хотиралари, қалб сўзлари катта бир китоб бўлади аслида.\nАзиз устозимиз, Сиз инсонга берилган омонат умрнинг тез ўтишини кўп эслатар, уни беҳудага кетказаётганларга кўп ачиниб гапирар эдингиз. “Мени энг ранжитадиган нарса, кишиларнинг умри беҳуда низолар, уруш-жанжаллар билан ўтишидир. Эссиз умр…” дер эдингиз. Биз бугун айта оламизки, сизнинг олтмиш йилга ҳам бормаган умрингиз жуда мазмунли, самарали ва охиратингиз учун фойдали бўлди иншааллоҳ. Сиз туфайли бу эл маърифат топди, ўзини англади, Роббисини таниди. Сизнинг дашномларингиздан аввалда ўзича бироз хафа бўлиб, кейин сизни яхши кўриб қолган кишилар бўлди. Чунки, сиз уларни яхши кўрганингиздан, уларга иймонни илинганингиздан баъзида куюниб гапирар эдингиз. Сўнгги китобингиз “Инсон мукаррам зот” китобида битганингиздек, Ислом дини инсониятга унинг улуғлиги илму–маърифат билан, қалбнинг саломатлиги билан ўлчанишини англатди.\nСиз бутун умрингиз давомида барчани ана шуларга чақирдингиз. Дунё йиғмадингиз фақат илмни, китобларни, яхши номни мерос қолдирдингиз.\nАллоҳ таоло Қуръони каримда марҳамат қилади: “Имон келтирган ва солиҳ амалларни қилган зотларнинг гуноҳларини, албатта, ўчирурмиз ва уларни қилиб ўтган чиройли амаллари билан мукофотлагаймиз” (Анкабут сураси, 7-оят).\nАллоҳим! Устозимизни Ўз раҳматингга олгин! Динимизга қилган хизматларини ва барча эзгу амалларини ўзларига ҳамроҳ қилгин, ажру савобларини кўпайтириб бергин! Қиёматга қадар қабрларини нурларга тўлдиргин!\nУ киши ўтганларни дуо қилганда Ўзингдан: “Жаннатларингга дохил этиб, жаннатдаги мақомларини сарбаланд айла”, дер эдилар. Роббим, Иззатингга қасамки, бугун шу дуони, шу тилакни ўзларига насиб эт! Ортларида қолдириб кетаётган солиҳ фарзандлари, шогирдлари, яқинлари, мухлисларининг устоз ҳақларига қилаётган дуоларини қабул этиб, то қиёматгача бу савоблардан баҳраманд айла! Омийн!\nТошкент шаҳар вакиллиги мутахассиси\nПойтахтдаги Сағбон кўчасининг маълум қисми икки кунга ёпилади


Бугун Бутунжаҳон инсульт билан кураш куни нишонланди — Фарғона шифокори\nБугун Бутунжаҳон инсульт билан кураш куни нишонланди\n29.10.2019 29.10.2019 fsh.uz\n29 октябр санаси тарихи 2004 йилда Бутунжаҳон соғлиқни сақлаш ташкилоти инсультни глобал эпидемия деб эълон қилишдан бошланди. Бу касаллик ҳозирда ҳам дунёдаги ўлим ва касалликларнинг асосий сабабларидан бири бўлиб қолмоқда. Юз берадиган касалликларнинг ярмидан кўпи шу касалликлар билан хасталаниб ўлим билан якун топмоқда. Шундан 1,5 қисми меҳнатга лаёқатли ишдаги инсонларда содир бўлиши кузатилган. Россияда шу касаллик сабаб туфайли дунё бўйича ўлим кўп ҳисобланади. Шундан келиб чиқадики ҳар юз минг одамдан 175 та одам кўз юмаркан.\nМиллий регистр инсульт касаллик маълумотларига кўра ушбу касалликларнинг бошидан ўтказганларнинг 31 фоизни бошқаларнинг ёрдамига муҳтож бўларкан, 20% эса мустақил юра олмайди ва фақатгина 8% гина инсонлар аввалги ишларига қайта оладилар. Инсульт касаллигини олдини олишнинг энг муҳим усулларидан бири тўғри овқатланишдир ва жисмоний тарбия билан шуғилланишдир. Кўпинча бу касалликни олдини одишда ёғли овқатларни камроқ истеъмол қилиш лозим.\nФото: «Depositphotos.com» Ҳар сафар Африка аҳолиси ҳақида илмий-ҳужжатли фильмларни томоша қилганда бир жиҳат эътиборимизни тортади: болалари озғин, лекин қорни катта. «Рамблер» бундай патология сабабини аниқлашга ҳаракат қилди, деб ...\nАёллар умри нега узун?\nИлмий манбаларга қараганда, аёл зоти эркакларга нисбатан 10 йилдан ортиқ умр кўрар экан. Аёллар фақат умрбоқийлик бобида устун бўлибгина қолмай, балки улар зукколик ҳамда сезги ҳиссиётлари билан ҳам ажралиб турар ...\nЖаҳон Соғлиқни сақлаш ташкилоти ҳақида нималарни биласиз?\nЖССТ миссияси Жаҳон Соғлиқни сақлаш ташкилоти (ЖССТ) га 1948 йилда асос солинган бўлиб, у Бирлашган Миллатлар Ташкилотининг соғлиқни сақлаш соҳасида ихтисослашган таркибий бир агентлиги ҳисобланади. Ташкилот Швейцариянинг Женева шаҳрида жойлашган бош ...\nОнанинг таълим даражаси қанчалик паст бўлса, чақалоқ ёшига етмай ўлиб қолиши хавфи шунчалик юқори бўлиши мумкин. Даниялик олимлар 1981 – 2015-йилларда туғилган 2 миллион чақалоқ маълумотларини ўрганиш натижасида шундай хулосага келишган. [caption ...\nБританиялик шифокорлар ОИВ билан касалланган беморга суяк илиги кўчириб ўтказганидан сўнг касаллик йўқолганини аниқлади. Шахсини ошкор қилишни истамаётган эркак 2003 йилда ОИВ билан касалланган бўлиб, 2012 йилда унда қон касаллигининг бир ...\nЎрганишларга кўра, антибиотиклардан фойдаланишни тўғри ташкил этмаслик шу алфозда давом этса, келгуси 10-15 йилда одамзод микробларга ҳеч қандай таъсир кўрсата олмай қолади. Аниқроқ айтганда, уларга қарши курашиш имкониятини бой бериб ...\nҚандли диабетга қарши дорилар самарадорлигини аниқлайдиган тест тизими яратилди\nБритания Колумбияси универститети ходимларининг хабар беришича, эндиликда диабетик ангиопатияни сунъий қонтомирлар тизими ёрдамида даволаш имкониятиялари кенгаяди. Фото: Google Photos Хабарингиз бўлса, қандли диабет касаллигида қонтомирларининг базал қавати қалинлашади. Бунинг оқибатида ...\n← Сиз Коррупцияга муросасизмисиз?\nШифохона учун янги бино →\nОлимлар смартфон ва планшетлар руҳий касалликларга олиб келишидан огоҳлантиришди\n27.09.2018 fsh.uz 524\n04.01.2020 fsh.uz 185


Фарзанд кўришни истайман, аммо…» - 18 Августа 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Sheshanba, 21.09.2021, 02:55\nГлавная » 2013 » Avgust » 18 » Фарзанд кўришни истайман, аммо…»\nБачадон гипоплазияси аёллар орасида «детская матка» номи билан юритилади. Бу бачадоннинг ривожланишдан ортда қолиши дегани. Бунда бачадон меъёрий ўлчамдан (7-8 см.) кичик бўлади. Бачадон шиллиқ қаватининг жуда нозик, гормонлар таъсирини сезувчанлиги суст бўлиши уруғлана олмасликни келтириб чиқаради.\nЮзага келиш сабаблари\nБачадон ривожланмай қолишининг бир қанча изоҳи мавжуд. Баъзи вақтларда бу патология туғма бўлиб, организмнинг яхлит ҳолича ривожланишдан ортда қолиши билан ифодаланади. Аксарият ҳолларда бачадон гипоплазияси ўсмирлик даврида юзага келиб, бир қатор сабаблар таъсирида пайдо бўлади. Булар:\nвазн, бўй ўлчамларининг ёшга мос келмаслиги (вазн ташлаш, анорексия);\nсурункали ва инфекцион касалликларга тез-тез чалиниш;\nнотўғри овқатланиш (фойдали маҳсулотлар сифати пастлиги);\nгормонал мувозанат бузилиши;\nасаб тизимидаги ҳолатлар.\nАслида бачадон гипоплазияси у қадар аниқ белгилар билан кузатилмайди. Асосан, балоғат ёшига етган қизлардаги баъзи ўзгаришларда мазкур патологияни тахмин қилиш мумкин. Айтайлик, 14-15 ёшли қизда ҳали ҳайз бошланмаган ёки жуда кам ё кўп миқдорда келаётган бўлса, бу жинсий аъзоларда ўзгаришлар борлигидан дарак беради. Жинсий аъзо ривожланишдан ортда қолса, ўз навбатида ташқи муҳит таъсирига чидамлилиги камаяди. Бу эса турли яллиғланиш ва инфекцион касалликлар хавфини оширади. Агар қизлардаги бу каби ўзгаришларга вақтида эътибор қаратилмаса, кейинчалик бепуштликни келтириб чиқариши мумкин.\nБачадон гипоплазиясига тахмин қилинса, қуйидаги текширувлар амалга оширилади:\nжинсий гормонлар миқдори (прогестерон, пролактин, эстрадиол, тестестерон, фолекула стимулловчи гормон);\nАгар текширув давомида жинсий аъзонинг ривожланишдан ортда қолиши туғма нуқсонлилиги, бачадон ёки қиннинг йўқлиги аниқланса, муолажалар наф бермайди. Аммо организмдаги ўзгаришлар сабаб юзага келган ҳолатларда давомий муолажалар ёрдамида бачадон ўлчамини меъёрга келтиришга эришиш мумкин.\nБачадон гипоплазияси ташхиси қўйилгач, ушбу касалликни келтириб чиқарган сабабга кўра беморга даво муолажалари буюрилади. Натижада бачадон ўлчамини керакли меъёргача ўстириш мумкин. Бунда муолажа тартиби ҳар бир аёл учун индивидуал равишда белгиланади. Агар касаллик ўз вақтида аниқланиб, даволанмаса, бепуштликка олиб келиши мумкин.\nБачадон гипоплазияси ташхиси аёлларда бепуштлик, бачадондан ташқари ҳомиладорлик, ҳомила тушиши, кучли токсикоз кўринишлари билан бирга кечувчи ҳомила тута олмаслик каби оқибатларга олиб келиши мумкин. Бу ҳолатда бачадон фаолияти нормал ҳолатда уруғланиш учун тайёр бўлмайди. Шу сабаб бундай муҳитда ҳомила ривожланиши ҳам мушкул.\nҚиз фарзанд ўстираётган бўлсангиз, ундаги ҳар бир ўзгаришга эътиборли бўлинг! Она сифатида қизингиздаги жинсий муаммолар билан ҳам қизиқинг. Бордию бирор ҳолатидан безовталансангиз, аёллар шифокорига учрашдан чўчиманг! Унутманг, кимларнингдир гап-сўзи қизингизнинг келажакда она бўлиш бахтидан устун эмас! Ҳозирги кунда ҳар бир туман поликлиникасида болалар гинекологи фаолият юритмоқда. Балоғат ёшига етгач, қизингиздаги ўзгаришлар меъёрида эканлигига ишонч ҳосил қилиш учун ҳам шифокор билан суҳбатлашиш зарур.\nЮлдуз ЭШАНОВА тавсиялари асосида Дилдора ЮСУФБЕКОВА тайёрлади.\nКатегория: Foydali maslahatlar | Просмотров: 907 | | Теги: аммо…», Фарзанд кўришни истайман | Рейтинг: 5.0/1


Наманганда бир кунда 2 та аянчли ИТҲ содир бўлди. Ҳар иккисида ҳам қурбонлар бор\nБош саҳифаЯнгиликларНаманганда бир кунда 2 та аянчли ИТҲ содир бўлди. Ҳар иккисида ҳам қурбонлар бор\nНаманган вилояти ИИБ Ахборот хизматининг хабар беришича тарғибот ва рейд тадбирлари мунтазам олиб борилишига қарамай, вилоятда деярли ҳар куни турли даражадаги йўл транспорт ҳодисалари рўй бермоқда. Уларнинг аксарияти ёш болалар билан боғлиқ\nХусусан, жорий йилнинг 3 август куни соат 17:50 ларда Тўрақўрғон тумани Янгиҳаёт МФЙ ички йўлида “Треккер” русумли автомашинани бошқариб бораётган ҳайдовчи ҳаракат хавфсизлигини таъминлай олмай, йўлни кесиб ўтаётган олти ёшли пиёдани уриб юборган.\nНатижада бола оғир тан жароҳати олиб, шифохонада вафот этган.\nХудди шу куни соат 21:30 ларда Поп тумани Тепақўрғон маҳалласи ҳудудида М-412 русумли автомашинани бошқариб кетаётган ҳайдовчи ҳаракат хавфсизлигини таъминлай олмай қарама-қарши йўналишда ҳаракатланиб келаётган Нексия русумли автомашина билан тўқнашган.\nНатижада Нексия ҳайдовчиси оғир тан жароҳати олиб, воқеа жойида вафот этган.\n“Ҳаракат иштирокчиларига эса йўлларда белгиланган қонун-қоидаларни ҳурмат қилишларини сўраб қоламиз”, дейилади вилоят ИИБ муожаатида.


09:45 / 11.04.2018 1781 pdf Ўқиш режими + -\nМолларини Аллоҳнинг йўлида сарфлайдиганларнинг мисоли худди ҳар бошоқда юзтадан дони бор, етти бошоқни ўстириб чиқарадиган бир дона донга ўхшайдир. Ва Аллоҳ Ўзи хоҳлаган кишисига янада кўпайтириб берадир. Ва Аллоҳ қамрови кенгдир, ўта билувчидир. Бақара 261.\nИқтисодий масала ҳар бир жамиятда муҳим ўрин тутади. Исломда ҳам ушбу масалага алоҳида эътибор берилади. Ҳар бир жамиятда ижтимоий тенглик ҳукм суриши учун иқтисодий жиҳатдан етарли имконга эга бўлган шахслар ўзларининг бу соҳадаги ночор биродарларига молиявий ёрдам қилиб туришлари керак. Шу нуқтаи назардан Исломда фарз, вожиб қилинган закот, садақаи фитр каби молиявий ибодатлардан ташқари, имкони бор кишиларни ихтиёрий хайр-эҳсон қилиб туришга ҳам қаттиқ тарғиб қилинади. Бу ишнинг аҳамияти нечоғли эканини унинг Қуръони Каримда «Аллоҳнинг йўлида мол сарфлаш» деб аталишиданоқ билса бўлади.\n«Молларини Аллоҳнинг йўлида сарфлайдиганларнинг мисоли худди ҳар бошоқда юзтадан дони бор, етти бошоқни ўстириб чиқарадиган бир дона донга ўхшайдир».\nДемак, камбағал кишига молиявий ёрдам берган киши ёки жамоат фойдасига пул сарфлаган одам Аллоҳнинг йўлида мол сарфлаган бўлади.\nАллоҳнинг йўлида мол сарфлашнинг фойдаси ушбу оятда ажойиб услубда васф қилинмоқда. Сиртдан қараганда, хайр-эҳсон қилган кишининг мол-дунёси камайганга ўхшайди. Аслида эса хайр-эҳсон худди ерга экилиб, ўзини фидо қилган бир донга ўхшайди. Ўша бир дона дон кейинчалик униб чиқиб, кўпайганидек, хайр-эҳсон қилинган мол ҳам бир неча чандон кўпайиб кетади. Уни Аллоҳнинг Ўзи кўпайтириб беради. Донни мисол келтиришдан мурод Аллоҳнинг йўлида сарф қилинган битта нарса етти юзтага кўпайишига урғу беришдир. Аммо бу ҳам охирги чегара эмас:\n«Ва Аллоҳ Ўзи хоҳлаган кишисига янада кўпайтириб берадир».\nДемак, Аллоҳ таолонинг йўлида сарфланган бир дона молнинг савоби етти юз марта кўпайтириб берилиши ҳам охирги чегара эмас. Аллоҳ таоло хоҳласа, етти юздан яна неча чандонга кўпайтириб бераверади.Чунки\n«Ва Аллоҳ қамрови кенгдир, ўта билувчидир».\nУ Зотнинг қамрови кенг, Ўз қамровидаги мулкидан қай бандасига қанча беришини Ўзи яхши билади. У Зот ҳар бир нарсани ўта яхши билувчидир.\nКейинги оятда Аллоҳнинг йўлида мол сарфлашнинг одоби, шарти ҳақида сўз кетади.\n21:05 / 13.04.2018 3120\nБақара сураси, 262-оят\n16:05 / 14.04.2018 1511\nБиз .Ундан ҳаммангиз тушинг. Бас, агар Мендан сизга ҳидоят келсаshyю, ўшанда ким Менинг ҳидоятимга эргашса, уларга хавф йўқ ва улар маҳзун ҳам бўлмаслар,, ndash дедик. давоми...\n1695 10:15 / 19.08.2017\n1746 08:50 / 24.12.2017\nСўнгра одамлар қайтиб тушган жойдан тушинглар. Ва Аллоҳдан мағфират талаб қилинглар. Албатта, Аллоҳ ўта мағфиратлидир, ўта раҳмлидир. Бақара 199. Ислом тенглик давоми...\n1701 08:10 / 06.02.2018\nБақара cураси, 216-оят\nСизга жанг қилиш фарз қилинди, ҳолбуки, у сиз учун ёқимсиздир. Ажаб эмаски, ёқтирмаган нарсангиз сиз учун яхши бўлса. Ва ажаб эмаски, ёқтирган нарсангиз сиз учун давоми...\n2391 08:45 / 23.02.2018


“МАҲАЛЛАБАЙ” ИШЛАШ, МУАММОЛАРНИ ҲАЛ ЭТИШДА ҚЎЛ КЕЛМОҚДА — Teleradio.uz\n“МАҲАЛЛАБАЙ” ИШЛАШ, МУАММОЛАРНИ ҲАЛ ЭТИШДА ҚЎЛ КЕЛМОҚДА\nЖисмоний ва юридик шахсларнинг мурожаатларини кўриб чиқиш ва уларни қабулини ташкил этишда аҳоли учун қулайликлар яратиш ҳамда уларнинг мурожаатларида баён этилган масалаларни тезкорлик билан жойида ҳал этиш мақсадида сайёр қабул ташкил этилмоқда.\nЖумладан Косон туман Давлат хизматлари маркази ҳамда ФҲДЁ бўлимлари ходимлари билан биргаликда “Маҳаллабай” тарзда аҳоли фикрини ўрганиш учун тумандаги бир нечта маҳаллаларда хонадонма хонадон юриб, фуқароларнинг муаммо ва мурожаатлари ўрганилди.\nШу каби тадбирлар давомида туман ФҲДЁ бўлими томонидан Навбаҳор МФЙ да истиқомат қилувчи И.Ходжақуловнинг 2020 йилда туғилган фарзандига туғилганлик тўғрисидаги гувоҳномани сайёр тартибда расмийлаштириб берилди.\nШунингдек, аввалроқ Раҳимсўфи маҳалласида ўтказилаган сайёр қабул давомида О.Байматова 1986 йил туғилганлиги, бироқ шу вақтга қадар туғилганлик ҳақидаги гувоҳномаси олмаганлиги аниқланган эди. Ушбу фуқарога 2021 йил 16 февраль куни туман “метрикаси” тақдим этилди.\nТумандаги Арабхона маҳалласида яшовчи Хусен Зарипов ҳамда Мохигул Эшимовалар шаърий никоҳ асосида яшаб келаётганлиги аниқланиб, уларнинг ҳам никоҳлари қонуний қайд этилди ва никоҳ гувоҳномаси берилди. Шу билан бирга фарзандига туғилганлик ҳақидаги гувоҳнома берилди.\nМаржона Худойқулова 2004 йилда туғилганлиги сайёр қабул жараёнида аниқланиб, ушбу фуқарога ҳам туғилганлик ҳақида гувоҳнома топширилди.\n1943 йилда туғилган Холжон момо Бобоназарованинг туғилганлик ҳақида гувоҳномага эга эмаслиги аниқланди ва момонинг хонадонида ташриф чоғида туғилганлик гувоҳномаси берилди.\nШ.Элмирзаев ва С.Равшановаларнинг 2014 йилда туғилган қизи Чарос Мухторова ҳамда 2015 йилда туғилган ўғли Қувончбек Мухторовларни туғилганлик ҳақидаги гувоҳномага эга эмаслиги аниқланиб, ушбу фуқароларга ҳам туғилганлик ҳақида гувоҳнома топширилди.\nСайёр қабулларни хонадонларга бориб ташкил этилиши, ортиқча югур-юугрларга сабаб қолдирмади. ФҲДЁ ходимлари томонидан барча расмий ҳаракатларни амалга оширилиб, фуқароларнинг яшаш жойига келиб гувоҳномалар топширилди.\nБундан ташқари Ширинтепа маҳалласи ҳудудида ҳам шу каби тадбирлар бўлиб ўтди. Маҳалладаги 61-сонли мактабда эса ўқитувчи ва фаол фуқаролар учун давлат хизматларини кўрсатиш ҳамда фуқаролик ҳолатлари далолатномаларини ёзиш соҳасида амалга оширилган ўзгаришлар, енгилликлар ҳақида батафсил тушунчалар берилди. Сайёр қабулда мурожаат этган ҳар бир фуқаронинг мурожаати мутасаддилар томонидан назоратга олиниб, ижроси тегишли тартибда кўриб чиқилмоқда.\nКосон туман ФХДЁ бўлимининг 1-тоифали инспектори.\nFotoreportaj / Jamiyat / Mahalliy / Xabarlar\t26.03.2021


Ўзбекистоннинг муайян шаҳар ва аҳоли истиқомат қилиш масканларида вақтинча рўйхатга қўймасдан яшаш имконияти жорий этилиши лозим. Шунингдек, доимий яшаш жойидаги пропискасидан қатъий назар ҳар бир Ўзбекистон Республикаси фуқароси турли шаҳар ва туманларда ҳам банк хизматидан фойдаланиш, кредит олиш ҳуқуқига эга бўлиши керак. 2018 йилги Давлат дастури бандларида жамоатчилик ана шундай таклифларни изоҳ сифатида қолдирмоқда.\nМаълумингизки, 15 январга қадар «Фаол тадбиркорлик, инновацион ғоялар ва технологияларни қўллаб-қувватлаш йили» Давлат дастури лойиҳаси жамоатчилик муҳокамасига тақдим этилганди.\n237та банддан бирида кўрсатилган фуқароларни доимий ва вақтинча рўйхатга қўйиш (прописка) тартибини соддалаштириш борасидаги тадбир лойиҳасига нисбатан халқни фаол муносабат билдириши ушбу масалада анча оғриқли муаммолар тўпланиб қолганини билдиради.\nСанжар Рустамов номи билан рўйхатдан ўтган фойдаланувчининг ёзишича, доимий ва вақтинча рўйхатга қўйилган фуқароларнинг электрон маълумотлар базасини шакллантириш зарурияти пайдо бўлган.\n«Фуқаро бирор шаҳарга вақтинча яшашга бориб, вақтинча яшаш манзили бўйича рўйхатга қўйилса, электрон базага киритилган маълумотга кўра, унинг барча ҳуқуқ ва мажбуриятлари, жумладан сайлаш, таълим олиш ва бошқа ҳуқуқлари, солиқ ва бошқа мажбурий тўловларни тўлаш мажбуриятлари автомат равишда вақтинча яшаш жойи бўйича амалга оширилишини таъминлаш керак», деб изоҳ қолдирган у.\nАйнан шу билан демократик қадриятларни асраган ҳолда, ҳар бир фуқаронинг конституциявий ҳуқуқлари тўлиқ кафолатланади.\nМуносабат билдирган фойдаланувчиларнинг кўпчилиги Тошкент шаҳрида доимий рўйхатдан ўтишда яратилган сунъий тўсиқларни олиб ташлаб, эркин рақобат муҳити ва кучли фуқаролик жамиятини қуриш зарурлигини билдирган.\n«Тошкент шаҳрида ишчиларини доимий рўйхатдан ўтказувчи ташкилотлар қаторига киритилмаган идора ва муассасаларнинг сафини кенгайтириш лозим. Негаки, айрим кучли ва малакали мутахассислар ҳанузгача пропискасиз яшаб келмоқда», деб фикр билдирган Шерзод Ражабов исмли фойдаланувчи.\nАйрим фойдаланувчилар Тошкент шаҳрида доимий рўйхатдан ўтиш тартиби соддалаштирилса, «ички миграция шароити кучайиб кетиши, пойтахтда жиноятчилик сони ошиши, ишсизлик ва бозор нархларининг кескин кўтарилишидан» хавотирдалигини билдирган.\n«Модомики, мақсад пойтахтда жиноятчиликка курашиш ё жамоат хавфсизлигини таъминлаш экан, у ҳолда доимий рўйхатдан ўтиш тартибига таъсир қилмаган шароитда ҳам кўплаб ечимларни ишлаб чиқиш мумкин. Тошкент шаҳрида доимий рўйхатдан ўтишда яратилган тўсиқлар фақат мамлакат иқтисодиёти ва вазирлик, ташкилотларда кадрлар тизимини ич-этидан емириб бормоқда, холос», деб фикрини ёзган Азамат Жабборов исмли фойдаланувчи.\nТошкент шаҳрида пропискасиз бемалол ишлаш ва уй харид қилиш мумкин бўлади — Қонун лойиҳаси\nКўчмас мулкни пропискасиз сотиб олиш: масаланинг нархи қандай?\nGolden House: Юзлаб оилалар учун янги имкониятлар\nЎзбекистонга прописка бўйича чекловларнинг бекор қилиниши нима беради?


Мўғилистонлик ҳунарманд кигиз тўқиш сирларини ўргатади - Hidoyat.uz\nАсосий саҳифа Янгиликлар Ўзбекистон янгиликлари Мўғилистонлик ҳунарманд кигиз тўқиш сирларини ўргатади\nЮНЕСКОнинг Ўзбекистондаги ваколатхонаси томонидан Шуманай туманидаги ҳунармандчилик марказида Мўғилистон фан ва технология университети профессори, ҳунарманд Батсайхан Циен-Ойдов иштирокида семинар-тренинг ўтказилди.\nМеҳмон асосан кигиздан маҳсулотлар, хусусан, бўйинбоғ, қалпоқ ва устки кийимлар ишлаб чиқариш тажрибаси ҳақида маълумот берди.\n“Ҳунарманд” уюшмаси Қорақалпоғистон Республикаси бўлими бошлиғи Дилфуза Алламбергенованинг таъкидлашича, иккинчи бор Қорақалпоғистонга ташриф буюрган ҳунарманд ноябрь ойида бир неча кун Мўйноқ туманида, Нукус шаҳрида ҳунармандлар учун маҳорат дарсларини ўтказишни режалаштирган.\nКигиздан гилам тўқиш санъати ўзига хос усуллардан бири саналади. Унинг асосий ажралиб турадиган хусусияти тўқилиш жараёнида туя юнги ипларининг параллел тушишидир.\nГилам ишлаб чиқариш Мўғулистон замонавий енгил саноатининг муҳим тармоқларидан бири ҳисобланади. Бу ўлкада гилам тўқишнинг ўзига хос тарихи бор.\nМўғилистон чорвачилиги ривожланган ва экспортга юнг чиқарадиган кам сонли давлатлардан биридир. Маълумотларга кўра, Мўғилистонда 60 миллион бошдан ортиқ чорва моллари боқилади.\nБатсайхан Циен-Ойдов Қорақалпоғистон чорвачилик ривожланган ҳудуд бўлганлиги сабабли бу ерга келганини таъкидлади. У ўтган йили ҳам Қорақалпоғистонга ташриф буюриб, кигиздан ўтов учун анжомлар, гилам ва иссиқ кийимлар тайёрлаш бўйича маҳорат дарслари ўтган эди.


12 та қотиллик ва бир неча зўрлашларни содир этган оилапарвар жиноятчи • NeMolchi.uz\nBosh sahifa Anonim hikoyalar 12 та қотиллик ва бир неча зўрлашларни содир этган оилапарвар жиноятчи\n2008 йилнинг ёзида эса қурбонлардан бирининг телефони “жонланди”. Уни отасининг гаражида Анатолий Седихнинг ўғли ёқиб кўради. Кейин тезкор ходимлар тинтув ўтказишга рухсат олишади, шу вақт ичида улар заргарлик буюмлари ва Седих ўша пайтда олиб қўйган ва унинг шубҳа остида эканлигини тушуниб, қутулмоқчи бўлган машинани топишди. Маньяк учинчи марта милиция бўлимига олиб кетилади. Ва яна у деярли қутулишга муваффақ бўлади.\nНамунали оилапарвар эркак қандай қилиб зўрловчи ва қотилга айлангани сирлигича қолди. Хотини судда ҳам эрининг айбига ишонмади, унинг қанчалик меҳрибон ва яхши эр эканини айтарди. Ҳар ҳолда, ўша пайтдаги психологик-психиатрия экспертизаси уни ақли расо деб тан олади. 2010 йил апрель ойида 46 ёшли Анатолий Седих 12 та қотиллик, тўққизта зўрлаш ва учта ўғирлик учун умрбод қамоқ жазосига ҳукм қилинади. Судда у “Худо ҳамманинг жазосини беради”, деб бақиради.


10 июл 2020, Тошкент вақти: 13:47\n27 апрель кунги кучли шамол аҳоли уйларининг томини учириб кетди, энг катта талафот Лебап вилоятида кузатилди, 2020\nАпрель ойи охирида кучли шамолдан катта талафот кўрган Лебап вилоятида ҳали-ҳануз аҳолига кунига икки соатдан электр токи берилмоқда, Интернет ва мобил алоқа деярли ишламаяпти.\nКўплаб аҳоли пунктида одамлар уйларини қайта қуриш ва ҳаётини қайта йўлга қўйига курашар экан, ҳукумат уларга ёрдам кўрсатмаётганидан шикоят қилмоқда.\n27 апрель куни содир бўлган кучли шамол ва у келтириб чиқарган қум бўрони оқибатида юзлаб оиланинг хонадони вайрон бўлди, ўнлаб одам нобуд бўлди. Аммо, бу ҳолатни Туркманистон расмийлари тан олмаётир.\nПрезидент Гурбангули Бердимуҳамедов кучли шамол ва қум бўронини бирор марта тилга олмади. Ҳукумат чизиғидан чиқмайдиган маҳаллий матбуот нашрлари эса фожиани умуман ёритмади.\nЛебап вилояти расмийлари бугунга қадар офат оқибатларини бартараф этиш ҳаракатлари ҳамда аҳолининг ёрдам йўқлиги ҳақидаги шикоятларини изоҳлашдан бош тортиб келади.\nҚайта қуриш ва тозалаш ишлари бошланмаган қишлоқларда полиция ва разведка зобитлари аҳолини назорат қилиб, ташқаридан келган шахсларни сўроқ қилмоқда. Бу ҳақда ушбу қишлоқлар турғунлари Озодликка сўзлаб берди.\n27 апрель кунги қаттиқ шамолда вайрон бўлган турар-жой, Лебап, 2020\nУларнинг айтишича, вайроналар суратлари тарқалишини олдини олиш мақсадида расмийлар қишлоққа келган шахсларнинг мобил телефонларини уларни қишлоққа киритишдан ва чиқариб юборишдан олдин текширмоқда.\nОзодликка интервью берган лебапликларнинг сўзларига кўра, расмийлар кўп аҳоли пунктларида маълумот тарқалиши олдини олиш учун Интернет хизматини атайин тўхтатиб қўйган.\nБу орада маҳаллий аҳоли вилоят пойтахти Туркманобод шаҳрида ҳамда туман марказларида расмийларига шикоят қилгани хабар қилинди.\nҲукуматдан норози маҳаллий аҳоли ҳатто 14 май куни норозилик акциясини ўтказди. Хусусан, юзлаб одам ҳукумат биноси олдида тўпланиб, сув ва электр токи хизмати тикланишини талаб қилди.\nБу ҳолат Туркманистонда камдан-кам учрайди. Айрим манбаларга кўра, кучли шамол ва қум бўрони камида 37 нафар киши умрига зомин бўлган. Аслида бу кўрсаткич бундан анча юқори бўлиши мумкин. Лебапда кўплаб қишлоқда вайрон бўлган уйлар қайта таъмирлангани йўқ.\nТуркманистон президенти Гурбангули Бердимуҳамедов Лебап вилоятига сафари давомида\nТуркманистон расмийлари сукут сақлаб келаётгани учун Туркманистон ташқарисидаги дунё содир бўлган фожиа ҳақида ижтимоий тармоқлар орқали хабар топди.\nФожиани бир неча ойдан бери шарҳламай келаётган Бердимуҳамедов июнь ойи бошида Мари ва Лебап вилоятларига борди.\nАммо давлат матбуоти кенг ёритган ташрифи давомида Бердимуҳамедов талафот кўрган аҳоли пунктларига бормади.\nТабиий офат шусиз ҳам молиявий бўҳрон, ишсизлик ҳамда ошиб бораётган нархлар туфайли азият чекаётган туркманистонликларни мушкул аҳволга солиб қўйди.


ЎзА - Профилактика инспектори ташаббуси билан маҳалла кўчаларига чироқлар ўрнатилди\n05.05.2017 19:42 Чоп этиш версияси\n"Халқ билан мулоқот ва инсон манфаатлари йили" Давлат дастури ижроси доирасида жойларда аҳоли билан бевосита мулоқотлар, учрашувлар ўтказилмоқда. Айниқса, Президентимиз ташаббуси билан ҳафтанинг пайшанба куни ўтказилаётган профилактика тадбирлари жиноятчилик ва ҳуқуқбузарликларнинг олдини олишда яхши самара бераётир.\nФарғона вилоятида ўтказилаётган профилактика тадбирлари нафақат кўлами, балки моҳияти жиҳатидан ҳам тобора кенгайиб бормоқда. Шаҳар ва туманларда, қишлоқ ва маҳаллаларда ҳуқуқни муҳофаза қилувчи идоралар, давлат ва жамоат ташкилотлари вакиллари иштирокида учрашувлар, очиқ мулоқотлар ташкил этилаётир. Ҳуқуқбузарликларнинг олдини олишда фуқароларнинг ўзини ўзи бошқариш органлари билан профилактика инспекторлари ҳамкорлиги муҳим аҳамият касб этмоқда.\nПрофилактика куни тадбирлари муносабати билан Тошлоқ туманида бўлганимизда туман ички ишлар бўлими бошлиғи, подполковник Ҳаётжон Содиқов “Найман” қишлоқ фуқаролар йиғини ва Истиқлол маҳалласида жиноятчилик қайд этилмагани, профилактика инспектори, капитан Акмалжон Қурбоновнинг самарали фаолияти ҳақида гапирди.\nНайман қишлоғига борганимизда Тошлоқ транспорт ва қурилиш касб-ҳунар коллежида ёшлар билан учрашув бўлаётган экан. Унда туман ҳокими, прокурор, ички ишлар бўлими бошлиғи, вилоят ташкилотларидан бир неча вакил иштирок этди. Капитан А.Қурбонов тадбирнинг асосий ташкилотчиларидан бўлгани боис, у кишини суҳбатга тортдик.\nДарҳақиқат, 2016 йилда ва жорий йилнинг ўтган даврида Истиқлол маҳалласида бирорта жиноят қайд этилмаган. Бундай ижобий натижага эришишнинг омиллари билан қизиқдик.\n– Бунинг асосий омили ҳамжиҳатликда, – дейди профилактика инспектори. – Маҳалла фаоллари билан барча ишни бамаслаҳат амалга оширамиз, икки посбон – Ойбек Ҳайдаров ва Жаҳонгир Тўйчиев ҳамиша мен билан ишлайди. Ҳамкорликда тунги навбатчиликни йўлга қўйганмиз. Маҳалла кўчаларидаги ҳар бир симёғоч, ҳовлилар дарвозаси устига ёритгич чироқлари ўрнатиб чиқдик. Бунинг афзаллигини шахсан ўзим биттама-битта юриб, фуқароларга тушунтирдим. Мана, ҳозир маҳалламизнинг қайси кўчасига кирманг, ярим тунда ҳам кундузгидай ёруғ. Хонадон эгалари электр энергиясига кетган пулга ачинмайди. Энг муҳими, тунда хотиржам ухлайди, кўчаларда эгри ниятли бирорта шахс юролмайди.\nАлбатта, капитан Акмалжон Қурбоновнинг хизмат ҳудудида профилактик назоратдаги шахслар ҳам йўқ эмас. Масалан, 7 нафар муқаддам судланган, 7 нафар сурункали ичувчи, 2 нафар норасмий диний оқимлар таъсирига тушган, 2 нафар оилавий жанжалкаш бор, улар билан мунтазам тарбиявий иш олиб борилади.\nМаҳалла фуқаролар йиғини қошидаги яраштириш комиссияси билан ҳамкорликда ўтган йили 3 оилавий ажримнинг олди олинган бўлса, жорий йил биринчи чорагида битта шундай ҳолатнинг олди олинди.\nМухтасар айтганда, профилактика инспектори маҳалла фаоллари билан ҳамжиҳатликда зиммасидаги вазифани намунали адо этмоқда. Бу эса маҳалла аталмиш муқаддас даргоҳда тинчлик-осойишталикни таъминлашга хизмат қилмоқда.


Ўзини ўзи банд қилган шахсларни давлат солиқ хизмати органларида рўйхатга олиш тартиби тўғрисидаги низом тасдиқланади.\nВазирлар Маҳкамасининг “Ўзини ўзи банд қилган шахсларни давлат солиқ хизмати органларида рўйхатга олиш тартиби тўғрисидаги низомни тасдиқлаш ҳақида”ги қарори лойиҳаси эълон қилинди.\nЎзини ўзи банд қилган шахсларни давлат солиқ хизмати органларида рўйхатга олиш тартиби тўғрисидаги низомга кўра, ўзини ўзи банд қилган шахслар тўғрисида маълумотлар базаси (регистр) меҳнат органлари томонидан яратилади ва параллел равишда ЯММТда шакллантириладиган жисмоний шахснинг шахсий ишга жойлашиши тарихига интеграция қилинади.\nЎзини ўзи банд қилган шахслар томонидан меҳнат фаолияти доимий яшаш манзилида ёки ишлар (хизматлар) буюртмачиларига тегишли жойларда амалга оширилади (деҳқон бозорларидаги савдо расталари ва павильонлари ҳамда маҳаллий давлат ҳокимияти органларининг қарори билан ажратилган махсус жойлар бундан мустасно).\nЎзини ўзи банд қилиш тартибида меҳнат фаолиятини амалга ошириш натижасида олинган даромадларга жисмоний шахслардан олинадиган даромад солиғи татбиқ этилмайди. Бунда, ўзини ўзи банд қилган шахсларнинг меҳнат фаолиятидан ташқари олинган даромадлари Солиқ кодексида белгиланган тартибда солиққа тортилади.\nЎзини ўзи банд қилган шахс махсус мобиль илова ёки солиқ тўловчининг шахсий кабинети орқали рўйхатдан ўтади.\nБунда, ўзини ўзи банд қилган шахс томонидан махсус мобиль илова ёки шахсий кабинет орқали сўровнома тўлдирилади.\nНизомга иловага мувофиқ амалга ошириладиган фаолият (ишлар, хизматлар) турлари;\nўзини ўзи банд қилган шахснинг мобиль телефон рақами ва у билан боғланиш мумкин бўлган бошқа маълумотлар.\nСўровномада ўзини ўзи банд қилган жисмоний шахснинг фамилияси, исми ва отасининг исми, паспорт серияси ва рақами, яшаш манзили тўғрисидаги маълумотлар Ўзбекистон Республикаси Давлат солиқ қўмитаси ҳамда Ички ишлар вазирлигининг маълумотлар базасида мавжуд маълумотлар асосида автоматик тарзда шаклланади.\nЎзини ўзи банд қилган шахслар доимий яшаш жойидан қатъи назар улар меҳнат фаолиятини амалга оширадиган ҳудуд бўйича давлат солиқ хизмати органларида ҳисобга қўйилади.\nЎзини ўзи банд қилган шахсга махсус мобиль илова ёки шахсий кабинет орқали унинг давлат солиқ хизмати органларида ҳисобга қўйилганлиги тўғрисида матрицали штрих кодга (QR-код) эга бўлган маълумотнома юборилади.\nЎзини ўзи банд қилган шахсларга маълумотнома чекланмаган муддатга берилади.\nЎзини ўзи банд қилган шахслар томонидан ижтимоий солиқ қонун ҳужжатларида белгиланган тартибда ва миқдорларда тўланади.\nУшбу сумма тўлиқлигича бюджетдан ташқари Пенсия жамғармасига йўналтирилади ва ундан келиб чиққан ҳолда якка тартибдаги тадбиркорлар учун ўрнатилган тартибда пенсия ҳисоблаш учун даромад ҳажми аниқланади.\nАгар ўзини ўзи банд қилган шахс ўз меҳнат фаолиятини муайян муддатга тўхтатса, у ўз фаолиятини тўхтатгунига қадар давлат солиқ хизмати органига фаолиятни вақтинчалик тўхтатиш тўғрисидаги билдиришномани махсус мобиль илова ёки шахсий кабинет орқали юборади.\nСолиқ органлари томонидан олинган ўзини ўзи банд қилган шахснинг фаолияти вақтинчалик тўхтатилганлиги тўғрисидаги билдиришнома ўзини ўзи банд қилган шахс меҳнат фаолиятини амалга оширмайдиган даврда ижтимоий солиқни тўлашни тўхтатиб туриш учун асос бўлади.\nЎзини ўзи банд қилган шахслар махсус мобиль илова орқали қуйидаги имкониятлардан фойдаланиши мумкин:


Вазир: «Мактабларимиз ҳамма учун текин ёрдамчи бўлиб қолган эди» » Ўзбекистон янгиликлари – Zamin.uz\n19 апрель 2019, 13:21\nТаълим тизимида қандай ишлар олиб борилаётгани ҳамда бу йилги обуна мавсумида турли миш-мишларга сабаб бўлган «мажбурий обуна» масаласига ойдинлик киритиш мақсадида «Жамият» газетаси мухбири Ўзбекистон Республикаси халқ таълими вазири Шерзод Шерматов билан суҳбатлашди. Суҳбат матни ЎзА томонидан эълон қилинди.\nВазирнинг билдиришича, халқ таълими тизимида анча йилдан буён кўплаб муаммолар йиғилиб келган.\n«Катта тизим бўлгани учун муаммоларнинг пайдо бўлиши ҳам, уларнинг ечилгани ҳам бирдан билинмайди. Масалан, қурилиш соҳасини олиб қарайдиган бўлсак. Бирор иншоотни қуриб, фойдаланишга топширсангиз, кўзга дарров кўринади. Лекин таълим соҳасида бу нарса билинмайди.\nПрезидентимиз ўқитувчининг обрўсини кўтариш кераклигини таъкидладилар. Яхши ўқитувчи мактабга келса, таълим сифати ошади. Ана ундан кейин биз натижага эриша оламиз. Унинг учун нима қилиш керак? Аввало, мактабларимиз энг зўр педагоглар келадиган, одамлар ҳавас қиладиган жойга айланиши лозим. Яқин тарихга қарайдиган бўлсак, ундай эмасди. Мактабларимиз ҳамма учун текин ёрдамчи бўлиб қолган эди. Тозалашга ҳам ўқитувчи, пахта теришга ҳам ўқитувчи. Қўпол бўлса, узр сўрайман, айрим жойларда ўқитувчилар, ҳатто, гўнг ташиганини ҳам айтишди. Ойлик эса ошмаган. Яъни, умумий қарор бўйича оширилган, лекин соҳа учун алоҳида оширилмаган. Соҳа катта бўлгани боис арзимаган миқдорда ойлик оширилса ҳам маблағ катта бўлиб кетади. Йиллар давомида ўқитувчининг ойлиги ўсиш суръати бошқа тармоқларга қараганда орқада бўлиб келган.\nБир мисол, абитуриент бирор олийгоҳга ҳужжат топширишдан аввал, қайси институтда ўқиш ҳақида ўйлайди. Имконияти баланд, билимли болалар дипломатия, ҳуқуқшунослик, иқтисодиёт каби йўналишдаги олий таълим муассасаларини танлайди. Биринчи йил талаба бўла олмаганлар ёки ўз билимига ишончи камроқ бўлганлар эса педагогикага ҳужжат топширади. Мана, Финляндия, Сингапурни мақтаб гапирамиз. У ёқда имконияти юқори болалар педагогика соҳасини танлайди. Бизда ҳам шундай бўлиши керак. Бунинг учун ўқитувчининг обрўси ва маошини ошириш керак.\nМен нима учун узоқдан гап бошладим?! Сабаби бизда узоқ йиллар бошқа институтларга кира олмаганлар нисбатан кам балл билан ўқитувчилик соҳасига ўқишга кирган. Улар мактабларда ўқитган болалар ҳам шунга монанд равишда зўр таълим олишолмаган. Ўша болалар ҳам мактабни тугатиб, ораларидаги энг кам билимлилар яна педагогика олийгоҳларига кирган. Натижада йиллар давомида таълим сифати пасайиб бораверган. Занжир мана шундай давом этган. Президентимизнинг сиёсий иродаси билан ҳозирча қилинган энг катта иш: мана шу занжир 180 градусга ўзгартирилди. Бу жуда катта муваффақият. Аввалги салбий занжирнинг натижасини биз бугун кўриб турибмиз.\nМисол учун, кўчадаги реклама ва эълонлардаги хатоларни қаранг. Қолаверса, миллионлаб юртдошларимиз чет давлатларда юрибди. Афсуски, кўпларининг ҳуқуқлари поймол бўляпти. Чунки уларнинг кўпи на ўз тилида, на рус тилида эплаб ёзишни, фикрини тўлиқ баён қилишни билади. Мана шундай салбий натижаларни энди кўриб, билиб турибмиз. Лекин бу нарсалар бир кунда бўлмаган-ку! Неча йиллик таълим тизимидаги нуқсонлар сабаб бўлган. Бу нарса атайлаб қилинган, деган фикрдан йироқман. Шунчаки, соҳага эътибор етарлича бўлмаган. Энди мана шу йиллар давомида ишлаб келган салбий занжир ўзгартирилди. Яъни халқимиз ўқитувчилик касбига секин-аста қизиқа бошлаяпти. Олий маълумотли ўқитувчилар мактабга қайтяпти.\nМасалан, эркаклар оила боқувчиси бўлишгани учун ойлик камлиги сабаб бошқа ишлар билан шуғулланиб кетган эди. Мана, секин-секин эркак устозлар сафи ҳам кенгаймоқда. Кўплари эса «қайтсам бўларкан» деб ўйлаб кўряпти. Шунинг учун биз бу нарсага қаттиқ турдикки, биринчи галда, ойликни ошириш керак эди. Қолаверса, ўқитувчини касбидан ташқари бўлган ортиқча меҳнатга жалб қилмаслик чораларини кўрдик. Кўплаб давлат идоралари ҳам кўмак беришди. Оммавий ахборот воситалари катта ёрдам берди. Умуман, ҳамма бир ёқадан бош чиқарди. Натижада бугун ўқитувчиларнинг мажбурий меҳнатга жалб қилинмаслигига эришяпмиз. Ҳатто, ҳокимлар селектор йиғилишлари қилиб, «Бир ўқитувчи пахта даласи ёнидан шунчаки ўтиб кетаётган бўлса ҳам ортига қайтариб юборинглар. Кўринишмасин далада» деганмиш. Бу яхши натижа-да барибир.\nБу ҳали ҳамма нарса яхши, таълим сифати зўр, дегани эмас. Биз шунчаки ўқитувчини ўз иши билан шуғулланиши ҳақида гапирдик. Бироқ бирданига самара зўр бўлади, деб ўйламаслик керак. Сабаби кўп йиллар ўқитувчилар кузги мавсумда ҳам, баҳорги мавсумда ҳам далада бўлган. Анча йиллар касбига тааллуқли бўлмаган ишлар билан шуғулланган одамлар мактабга келди. Энди улар нима иш қилиши кераклигини билиши керак», - деди Шерматов.\nЯнгиликлар » Жамият » Вазир: «Мактабларимиз ҳамма учун текин ёрдамчи бўлиб қолган эди»\n10:10 Халқ таълими вазири: "Муаммолар аниқланди, энди таълим сифатига эътибор қаратилади"


Ўзбекистонда "Электрон ҳукумат"га мурожаатлар сони 3 баравар ошди\n2015 йилда Давлат хизматлари ягона портали (my.gov.uz) орқали мурожаатлар 3,3 баравар ошиб, 317 минг мурожаатни ташкил қилди. Бу ҳақда портал матбуот хизмати асосида Спутник хабар берган.\nУшбу мурожаатларнинг 117 минглик қисми аҳолидан, 200 минги – юридик шахслардан. Шундан 190 минги – тадбиркорлик сутъектларидир. Шу билан бир вақтда телефон орқали мурожаатлар сони ҳам 2,7 баравар кўпайган.\n“Ягона порталга ҳар куни ўртача 1,8 минг мурожаат келиб тушмоқда. Бу аҳолининг ўз ҳуқуқларидан фойдаланиш уқуви ошаётганидан дарак беради. Ундан ташқари, 2015 йилда ЯИДХПга янги қонунчилик актларини баҳолаш ва муҳокама қилиш бўлими очилди. Ушбу бўлим орқали 2015 йилда 453 қонунчилик ҳужжати муҳокамага чиқарилди”, дейилган портал матбуот хизмати хабарида.\n2013 йил январида Ўзбекистон президенти “Электрон ҳукумат” тизимини ишлаб чиқаришга топшириқ берди. Ҳозирги вақтга келиб Ўзбекистон электрон ҳукумати тизимида 20дан ортиқ лойиҳалар фаолият кўрсатмоқда. 2013 йилнинг 1 июлидан ишга туширилган ЯИДХП тизими ҳозирги кунга келиб 600 давлат бошқарувчи ташкилот ва муассасалари номидан 280 интерактив хизматлар кўрсатмоқда.


Ироқдаги Нажаф вилоятининг собиқ губернатори порахўрликда айбланиб, 14 йилга озодликдан маҳрум этилди.\nҲукм Ироқ Бош жиноий суди томонидан чиқарилган.\nНажаф вилояти ҳокими ҳужжатларни йўқ қилганликда ва хизмат ваколатларини суиистеъмол қилишда айбланган.\nАбу Ҳайдар Муним Саддам амалидан олинланидан кейин, шу йил баҳорида Нажаф губернатори этиб тайинланган эди. Июн ойида эса, АҚШ ҳарбийлари маҳаллий судья кўрсатмаси бўйича уни қўлга олган.\nНажаф аҳолиси собиқ губернаторнинг Саддам Ҳусайн тарафдорлари билан алоқа қилганлигини таъкидламоқда.


Ҳеч ким эътибордан четда қолмайди — Huquq\nHome / / Ҳеч ким эътибордан четда қолмайди\nХалқимиз турмуш даражасини юксалтириш мақсадида кенг кўламли ислоҳотлар амалга оширилмоқда. Иқтисодиёт бардавом ривожланиши баробарида ижтимоий муаммолар ҳал этилмоқда. Шаҳар ва қишлоқларимиз обод ва кўркам бўлиб бораяпти. Шаҳримизда ҳам ишлаб чиқариш, хизмат кўрсатиш кўлами ортиб бормоқда. Янги иш ўринлари яратилаяпти. Давлатимиз раҳбарининг қарорига асосан аҳолини сифатли ва арзон уй-жой билан таъминлаш мақсадида 2-секторда, «Пакана» МФЙда 2 та тўрт қаватли ва битта беш қаватли замонавий турар жой бинолари қурилмоқда.\nСектор ҳудудидаги «Пакана», «Намуна», «Кокилон», «Исфайрамсой», «Зебунисо» ва «Сой бўйи» МФЙда 17 900 нафар аҳоли истиқомат қилади. Ишчи гуруҳлар томонидан хонадонларга кириб борилиб, турмуш шароитлари, муаммолари ўрганилиб, жойида ҳал этилаяпти ҳамда «Йўл харитаси»га киритилаяпти. Аҳолини ижтимоий ҳимоя қилиш, эҳтиёжманд оилаларни қўллаб-қувватлаш, кам таъминланган ва кўп болали оилаларга нафақа тайинлашда ижтимоий адолат принципига амал қилиниши ва ажратилган бюджет маблағларининг мақсадли сарфланиши мунтазам равишда ўрганиб борилмоқда.\nЭҳтиёжманд оилаларнинг муаммоларини аниқлаш, улар тўғрисида тўлиқ маълумотлар электрон базасини шакллантириш ва юритишга алоҳида эътибор қаратилмоқда. Ҳозирга қадар 2425 та хонадонда аниқланган муаммоларнинг 244 таси ҳал қилинди, 25 тасини ҳал қилиш ижрога қаратилди.\nАҳолининг бандлигини таъминлаш, тадбиркорликка йўналтириш мақсадида сектор раҳбарининг тавсияси асосида 26 та оилага 44 миллион сўм кредит маблағи ажратиб берилди. «Ёшлар келажагимиз» Давлат дастури доирасида секторда 9 нафар ёш тадбиркорга 2 миллиард 100 миллион сўм кредит ажратилди. 237 та янги иш ўрни яратилди.\nНогиронлар, ижтимоий ҳимояга муҳтожлар қўллаб-қувватланмоқда. Хусусан, 1 нафар фуқарога нафақа тайинланди, 10 нафар фуқаро даволаниши учун шифохонага ётқизилди, жумладан, 3 нафари имтиёзли йўлланма асосида даволаш муассасаларига юборилди. «Намуна», «Пакана», «Исфайрамсой» МФЙда яшовчи 18 нафар фуқарога 5 миллион 682 минг сўмлик дори воситалари бепул тарқатилди. Эҳтиёжманд оилаларга манзилли ёрдам кўрсатиш тадбирлари давом эттирилмоқда.\nҲар ойнинг 27 санасига қадар тўланиши лозим бўлган жами 1 миллиард 222 миллион сўм иш ҳақи, пенсия ва нафақалар тўлиқ ҳажмда тўлаб берилди. Сектордаги ижтимоий ҳимояга муҳтож оилаларнинг томорқадан унумли фойдаланишлари учун 30 нафар фуқарога 255 дона мевали дарахт кўчатлари бепул тарқатиб берилди. 3010 та хонадондаги томорқа ерларига мевали кўчатлар, сабзавот ва полиз экинлари экилиши, 59 та иссиқхона қурилиши таъминланди.\nХонадонларнинг электр, газ ва сув таъминоти муаммолари ҳал этилмоқда, кўчалар ободонлаштирилмоқда. Ҳудуддаги 2 та трансформатор таъмирланиб, 12 та бетон электр устунлар ўрнатилди, 600 метр электр тармоғи тортилди. «Исфайрамсой» МФЙдаги Миришкор ва Ибрат кўчаларига 90 дона кўча чироқлари ўрнатилди. «Сой бўйи» МФЙнинг Бобур номли кўчасидаги электр тармоғини капитал таъмирлаш ишлари бошланди.\nБундан ташқари, 81 та оилага суюлтирилган газ баллонлари тарқатилди, 840 метр ичимлик сув тармоғи янгиланди. «Кокилон» МФЙдаги Эзгулик, Боғбон кўчаларига 3,5 километр ичимлик сув тармоғи тортилиб, 368 та хонадон ичимлик сув билан таъминланди. «Сой бўйи» ва «Зебунисо» МФЙдаги кўп қаватли уйларнинг иссиқлик тармоқлари таъмирланди.\nШаҳар прокуратураси томонидан тадбиркорларнинг мурожаатларига алоҳида эътибор қаратилмоқда. Муаммолари қонун доирасида ҳал этилмоқда. Шунингдек, корхона-ташкилотларнинг раҳбар ва вакиллари иштирокида 7 маротаба ўтказилган сайёр қабулларда 31 нафар фуқаронинг муаммолари жойида бартараф этилди. 16 нафар фуқарога тушунтириш берилди ва қолган муаммоларни ҳал этиш чоралари кўриб чиқилмоқда. Қабул жараёнида 29 нафар фуқаронинг бандлиги таъминланди. 8 нафар фуқаро касбий ўқитишга йўналтирилиб, ўқишга йўлланмалар берилди.\n«Исфайрамсой» МФЙдаги 25-сонли умумтаълим мактабига ҳомийлар жалб этилиб, 20 миллион сўмлик таъмирлаш ва 10 миллион сўмлик жиҳозлаш ишлари амалга оширилди. Ибрат кўчасида яшовчи фуқаро Й.Маҳмудовнинг хонадони таъмирлаб берилди. «Пакана» МФЙнинг Гуллола кўчасида яшовчи Ж.Қурбоновнинг хонадонига бепул электр ҳисоблагич ўрнатилиб, расмийлаштирилди ҳамда қурилиш жиҳозлари билан таъминланди.\nҲеч ким эътибордан четда қолмайди. Уйма-уй юриб ўрганишларда ижтимоий ҳимояга муҳтож оилалар, айниқса, ишсиз фуқаролар билан суҳбатлашиб, уларнинг муаммоларини бартараф этиш, доимий даромад манбаига эга бўлишлари, турмуш шароитлари яхшиланиб кам таъминланган оила рўйхатидан чиқарилишлари учун ҳар бир хонадон кесимида манзилли дастурлар ишлаб чиқилди. Кам таъминланган оилаларга амалий ёрдам кўрсатилиши баробарида 15 нафар фуқаро ишга, 5 нафар бола мактабгача таълим муассасаларига жойлаштирилди. Томорқадан фойдаланиб даромад олиш учун 29 маротаба амалий ёрдам кўрсатилди. 15 та кам таъминланган оилаларга имтиёзли кредит асосида 2 бошдан наслли қўй берилди. 2 та уй-жой таъмирланди. Ушбу жараёнда 4 та хонадон кам таъминланган оилалар тоифасидан чиқарилди.\nСекторда «Running Trans Invest» Туркия-Ўзбекистон қўшма корхонаси фаолият бошлади. Жорий йилда 2,1 миллион АҚШ доллари миқдорида хорижий инвестиция киритилиши режалаштирилган. 1-босқичда 1,1 миллион АҚШ доллари миқдорида инвестиция киритилиб, трикотаж маҳсулотлар ишлаб чиқарувчи корхона ишга туширилди. Янги иш ўринлари яратилиб 300 нафар хотин-қизлар иш билан таъминланди.\nҚувасой шаҳар прокурори


26 май 2020, Тошкент вақти: 18:55\nЛиллис Твиттер саҳифасида аккредитация олганини билдирди.\nЖоанна Лиллис The Economist, The Guardian ва Eurasianet нашрлари учун мақолалар ёзади. У айни пайтда Қозоғистонда яшамоқда. Унинг «Қора соялар: Қозоғистон махфий дунёси ичида» номли китоби чоп этилган.\nБундан аввалроқ - 4 июнь куни Ташқи ишлар вазирлиги Ўзбекистонда фаолияти бундан деярли 13 йил муқаддам тўхтатиб қўйилган "Би-Би-Си" телерадиокомпанияси мухбири сифатида Авазбек Тохиров аккредитациядан ўтказилгани тўғрисида хабар берган эди.\nБундан бир йил аввал “Америка овози” мухбири Навбаҳор Имомова, 2019 йилнинг апрелида эса “Фергана” мухбири Андрей Кудряшов аккредитациядан ўтказилганди.\n2005 йилги Андижон воқеаларидан сўнг Ўзбекистонда "Би-Би-Си" қаторида “Озодлик” радиоси, “Америка овози” ва бошқа қатор халқаро оммавий ахборот воситалари фаолияти ҳам тақиқланганди.


10:05 / 02.01.2020 | Nematullo Kozimov | 2193\nАссалому алайкум! Инсон бир амали билан дўзахий бўлиб кетиши ҳақидаги жавобда, ўйлашимча, фақат хадис тушинтириб берилган. Аммо саволга жавоб берилмаган. Очиғини айтсам, мана шу саволни ўқимагунча ҳаётим тинч эди, ихлос билан ибодат қилиб яшаётган эдим. Энди бўлса, тинчлик йўқ. "Умрим бўйи ибодат қилсам-ку, барибир қадаримда жаҳаннам ёзилган бўлса, унда ибодат қилишимни нима кераги бор?" , "Ундай қилганим билан, бундай қилганим билан, барибир қадаримда жаҳанам ёзилган бўлса, унда нима кераги бор?", каби саволлар тинчлик бермаяпти. Тақво қилмай десам, Аллоҳдан қўрқаман, тақво қилай десам, хадисга кўра: тақво қиламанми ёки йўқми барибир қаерга тушишим ёзилиб бўлган. Агар шу ҳадисни энг яқин одамим айтганда ҳам, "бошимни қотирма, васвасага сабаб бўляпсан, шунча вақтдан бери ихлос билан қилган ибодатларимни ва амалларимни бир пулга чиқаряпсан", - деб гапига қулоқ солмаган бўлардим. Лекин бу хадисни сизлар эшитдим. Савол: Қандай эътиқодда бўлишим керак?\n– Ва алайкум ассалом! Сиз бир нарсага аҳамият беринг, инсонни қилган ибодатлари ҳабата бўлмайди, бунга шак шубҳа йўқ. Ҳабата бўладиган ибодат эса асли ибодат бўлмаган бўлади, чунки у Аллоҳ учун қилинмаган бўлади. Муртад инсон ибодатни холис қилиш даражасига етмасдан ярим йўлдан қайтган инсондир. Чунки иймон қалбга сингиб кетса у асло қайтиб чиқмайди. Сиз амалингизни ҳабата бўлишини эмас, қилаётган амалингизни холис Аллоҳ учун қилаётган ёки қилолмаётганингизни ғамини енг. Чунки ҳолис қилсангиз юзга юз ҳабата бўлмаслиги аниқ. Бутун мўмин мусулмонлар қиладиган амалини ҳолислигининг ғамини қилиши шарт. Шунинг учун Расулуллоҳ соллаллоҳу алайҳи васаллам “Амаллар ният қараб бўлади” деганлар. Инсонларнинг энг ахмоғи амалини Аллоҳдан бошқаси учун қилганлардир. Оғзидан чиқадиган нафас каби чиқиб йўқ бўлиб кетадиган мақтовга ёки айблашга қараб амал қиладиганлардир. Улуғларимиз бирор китобни ёзиш ёки омманинг олдига чиқиб насиҳат қилиш учун йиллаб ниятини ҳолис қилишга вақт сарфлаганлар. Сўнг китобни ёзганлар ва насиҳат қилишга чиққанлар. Сиз шунинг ғамида бўлинг.\nҲадиснинг шарҳини қайта ўқиб чиқинг.\nҲар бир инсоннинг бахтли ёки бахтсиз эканлигини фақат Аллоҳ таолонинг Ўзи билади. Билганда ҳам, Ўзининг ҳамма нарсани қамраб олувчи илми ила азалдан билади. Нафақат инсонга онасининг қорнида жон пуфлаганда, балки азалдан билади. Ушбу ҳадисда айтилаётган маъно ўша азалий илмни қайд қилиш, холос. Бутун инсоният тўпланиб олиб, ичларидан битталарининг ҳақиқий бахтли ёки бадбахт эканлигини билишга уринсалар ҳам, била олмайдилар. Ҳатто пайғамбарларнинг саййиди Муҳаммад соллаллоҳу алайҳи васаллам ҳам фақат Аллоҳнинг билдириши ила ўн кишининггина жаннатга кириши ҳақида башорат берганлар, холос. Қолганларнинг нима бўлишини Аллоҳнинг Ўзигина билади. Аллоҳ таоло ўша илмни фаришталаридан бирига айтиб, ёздириб қўйиши қийин эмас. Шу билан бирга, ўша илмни ёзиб, қайд қилиб қўйиш бандани бадбахт ёки некбахт бўлишига мажбур қилиш эмас. Чунки илм бир нарсани кашф қилувчи нурдир, бировни мажбур қилувчи куч эмасдир! Эътибор берайлик, энди ҳадиснинг давомида нима учун одамлар бир-бирларининг ёки ўзларининг бадбахт ёки некбахт экакнликларини била олмасликлари баён қилинади. Пайғамбаримиз ҳадиснинг бу қисмини: «Ундан бошқа илоҳий маъбуд йўқ Зот билан қасамки», деб бошламоқдалар. Бу эса келажак гапнинг ўта муҳим эканлигига далолатдир.\nБунақаси ҳам бўлиши мумкин. Умр бўйи нима қилиб юрган бўлса-да, охирги пайтда инсонлиги қўзиб, яхши бир амал билан ҳоли батамом ўзгариб қолиши мумкин. Шунинг учун ҳам, «Ақоид» уламолари ушбу ҳадиси шарифни ва шунга ўхшаш бошқа ҳадисларни далил қилиб: «Аҳли қибладан муайян шахсни жаннатий ёки дўзахий эканлигига қатъий ҳукм қилиб бўлмайди», дейдилар. Аммо юқорида зикр қилинган икки ҳолатда ҳам қадарнинг, Аллоҳнинг собиқ илмининг мажбурий таъсири йўқ. Китобнинг ўзиб кетиши эса унда ёзилган илмнинг ўта аниқ ва пухта эканлигини билдиради холос. Ушбу ҳадиси шарифда Аллоҳнинг илми шомилу комил, аниғу пухта, ҳамма нарсани қамраб олувчи эканлиги баён қилинди. Бу ҳақиқатни бирма-бир ўрганиб чиқдик. Ҳадиснинг охирида инсон ўз амали асосида ҳукм чиқариб, Аллоҳни унутиб қўймаслиги ёки кўнгли бир оз бўлса ҳам бошқа томонга бурилиши мумкин эмаслиги таъкидланмоқда. Ҳеч ким «Умрим бўйича яхши амал қилдим, энди албатта жаннатга кираман», деб хотиржам бўлмасин! Ҳатто умрининг охирги лаҳзасида ҳам иш бошқа томонга айланиб кетиши мумкин. Чунки ҳамма нарса Аллоҳнинг амри билан бўлади. Ҳеч ким «Мен умрим бўйи гуноҳ қилиб ўтдим, энди албатта дўзахга тушаман», деб ноумид бўлмасин! Ҳатто умрининг охирги лаҳзасида ҳам иш бошқа томонга айланиб кетиши мумкин. Чунки ҳамма нарса Аллоҳнинг амри билан бўлади. Ишларнинг хотимасига қараб, якун ясалади. Умрнинг интиҳоси қачонлигини ҳеч ким билмайди. Шунинг учун ҳаётнинг ҳар лаҳзасини умрнинг охири деб билиш керак. Яхшилик қилиб юрганлар охирги иши ёмонлик бўлиб қолмаслиги учун интилиши керак. Ёмонлик қилганлар қолган ҳар бир лаҳзани умрининг охирги лаҳзаси, деб яхшилик қилишга ўтиши керак. Қазо ва қадарга бўлган иймоннинг фойдаси ҳам шунда – кишини доимо яхшиликка чорлаб, ёмонликдан қайтариб туришида! (“Ҳадис ва Ҳаёт” китобидан). Валлоҳу аълам!


Ғурур ва фахр байрами » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ғурур ва фахр байрами\nҒурур ва фахр байрами\nЖиззах вилоятида 14 январь — Ўзбекистон Республикаси Қуролли Кучлари ташкил этилганлигининг 28 йиллиги ҳамда Ватан ҳимоячилари кунига бағишланган асосий байрам тантаналари Жиззах шаҳрида бўлиб ўтди. Чунончи, эрта тонгда вилоят марказидаги “Хотира” хиёбонида ҳокимлик, давлат ва жамоат ташкилотлари вакиллари, фахрийлар, ёшлар, ҳарбий хизматчилар ҳамда ҳуқуқни муҳофаза қилувчи идоралар ходимлари жам бўлдилар.\nҚутлуғ сана муносабати билан тантанали парад уюштирилиб, “Мотамсаро она” ҳайкали пойига гуллар қўйилди. Юрт тинчлигини асраш йўлида ҳалок бўлганлар ёдга олинди.\nШундай сўнг Жиззах вилояти мусиқали драма театрида ҳарбий қисмлар аскар ва офицерлари, ҳуқуқни муҳофаза қилувчи идоралар ходимлари ҳамда кенг жамоатчилик вакиллари иштирокида байрам тадбири уюштирилди. Унда вилоят ҳокими Эргаш Салиев сўзга чиқиб, мамлакатимиз Президентининг 14 январь — Ўзбекистон Республикаси Қуролли Кучлари ташкил этилганлигининг 28 йиллиги ҳамда Ватан ҳимоячилари куни муносабати йўллаган байрам табригини ўқиб эшиттирди.\nТантанада мамлакатимиз раҳбарининг “Ватан ҳимоячилари куни ва Ўзбекистон Республикаси Қуролли Кучлари ташкил этилганлигининг 28 йиллиги муносабати билан ҳарбий хизматчилар ва ҳуқуқни муҳофаза қилиш органлари ходимларидан бир гуруҳини мукофотлаш тўғрисида”ги Фармони асосида давлат мукофотларига сазовор бўлган ҳарбий хизматчилар ва ҳуқуқни муҳофаза қилувчи органлар ходимларига орден ва медаллар ҳамда байрам совғалари топширилди. Тақдирланганлар орасида Жиззах вилояти ИИБ патруль-пост хизмати ва жамоат тартибини сақлаш бошқармаси бошлиғи, подполковник Хамза Салаев ҳам бор.\n— Бугунги байрам мен учун икки карра қувонч бахш этди, Президентимиз фармони асосида “Шуҳрат” медали билан тақдирландим, — дейди Хамза Салаев. — Камтарона хизматимнинг шу тарзда юксак баҳоланишини нафақат менга балки бутун шахсий таркибимизга билдирилган ишонч сифатида қабул қилдим. Шундай экан, келгусида эл осойишталигини таъминлаш, жиноят ва ҳуқуқбузарликларнинг олдини ҳамда қонунбузарликларга қарши курашга қаратилган фаолиятимизни янада мукаммаллаштиришга ваъда бераман. Бунга шахсий таркибнинг ватанпарварлигини ошириш, интеллектуал ва жисмоний салоҳиятини юксалтириш орқали эришишни ният қилганмиз.\nТадбир якунида йиғилганлар эътиборига республика ва вилоят санъаткорлари иштирокидаги концерт дастури ҳавола этилди.\nХудди шундай, Жиззах вилояти ички ишлар бошқармаси, соҳавий хизматлар, ҳудудий ички ишлар бўлимлари ходимлари иштирокида “Ватанпарварлик — миллий юксалиш кафолати” шиори остида тантанали йиғилиш уюштирилди. Тадбир аввалида Жиззах вилояти ички ишлар бошқармаси бошлиғи, генерал-майор Ғайрат Қодиров сўзга чиқиб, Ўзбекистон Республикаси Ички ишлар вазири, генерал-лейтенант Пўлат Бобожоновнинг байрам табригини ўқиб эшиттирди.\nШунингдек, нотиқ ҳарбий хизматчилар ва ички ишлар ходимларининг интеллектуал ва жанговар салоҳиятини юксалтириш, замонавий техника ва яроғ-аслаҳалар билан таъминлаш ҳамда жиноят ва ҳуқуқбузарликларнинг олдини олишга қаратилган ислоҳотлар тўғрисида фикр юритди.\nТадбир давомида Ўзбекистон Республикаси Ички ишлар вазирининг 2020 йил 13 январдаги буйруғига мувофиқ Ватанимиз осойишталиги ва эл-юрт тинчлигини таъминлаш йўлидаги кўп йиллик фидокорона хизматлари, жиноятчиликка қарши кураш ва унинг олдини олиш борасидаги самарали меҳнатлари, ўз хизмат бурчини бажариш чоғида мардлик ва жасорат кўрсатгани учун ҳамда 14 январь — Ватан ҳимоячилари куни муносабати билан бир гуруҳ ходимлар “Аъло хизматлари учун”, “Бенуқсон хизматлари учун”, “Тезкор хизмат аълочиси” нишонлари, вазирлик фахрий ёрлиқлари, эсдалик совғалари ва пул мукофотлари билан тақдирландилар.\nТадбирда Ички ишлар вазирининг буйруғига биноан икки нафар ходимга рағбатлантириш тариқасида “подполковник” махсус унвонлари берилгани эълон қилинди. Худди шундай, бир қатор соҳа фахрийлари ҳамда ходимларга Жиззах вилояти ички ишлар бошқармаси бошлиғи буйруғи асосида фахрий ёрлиқлар ва пул мукофотлари топширилди.\nТақдирланганлар орасида жорий йилнинг 10-11 январь кунлари пойтахтимизда Ўзбекистон Республикаси ҳарбийлаштирилган тузилмалари ўртасида ўтказилган қўл жанги турнирида ўз вазн тоифасида биринчи ўринни қўлга киритган Жиззах вилояти ИИБ тезкор вазифаларни бажарувчи сафарбар отряди ходими, кичик сержант Сардоржон Сатторқулов ҳам бор.\nЖиззах вилоятида Ватан ҳимоячилари байрами шу тарзда шукуҳли ҳамда кўтаринки руҳда ўтди.


Самарқандда масъулиятсизлик учун иккита туманнинг «замҳоким»лари ишдан бўшатилди, бири ҳайфсан олди\nСамарқанд вилоятида Каттақўрғон ва Самарқанд туман ҳокимларининг биринчи ўринбосарлари масъулиятсизликка йўл қўйгани учун ишдан бўшатилган. Иштихон туман ҳокимининг ўринбосари ҳайфсан олган. Бу ҳақда вилоят ҳокими Эркинжон Турдимов бошчилигида ўтказилган йиғилишда маълум қилинган.\nВилоят ҳокимлиги ахборот хизматининг хабар беришича, бугун Самарқанд вилояти ҳокимлигида сув тежовчи технологияларни жорий қилиш масаласида йиғилиш бўлиб ўтган. Уни вилоят ҳокими Эркинжон Турдимов ўтказган. Маълум қилинишича, сув тежовчи технологияларни жорий этиш ишларида масъулиятсизлик қилгани учун Каттақўрғон ва Самарқанд туман ҳокимларининг биринчи ўринбосарлари ишдан бўшатилган. Иштихон туман ҳокими ўринбосарига ҳайфсан берилган.\nҚайд этилишича, Самарқанд вилоятида 379,5 минг гектар суғориладиган ерлар бор. Уларнинг сувга бўлган талаби 3,5 миллиард м³ни, вилоятга ажратилган сув лимити эса 2,2 миллиард м³ни ташкил этади. Вилоятда сув танқислиги ўртача 1 миллиард м³.\nКуз-қишда ёғингарчиликнинг кам бўлиши сув захиралари камайишига сабаб бўлди. Бундай вазият сув тежовчи технологиялардан кўпроқ фойдаланишни тақозо этади. Аммо вилоятда бу масалада ҳолатни қониқарли деб бўлмайди.\nТаъкидланишича, президентнинг 2020 йил 11 декабрдаги қарорига кўра, вилоятда 2021 йилда сув тежовчи технологияларни жорий этиш икки баробарга, жумладан, 38 минг гектардан ошиқ майдонни ташкил этиши керак. Аммо вилоятда бу соҳада олиб борилаётган ишларда етарлича камчиликлар бор.\nЖумладан, махсус тузилган ишчи гуруҳ ҳисоботига кўра, Каттақўрғон, Ургут, Самарқанд, Иштихон, Нарпай ва Қўшработ туманларида сув тежовчи технологияларни жорий этиш борасидаги ишлар ўз вақтида амалга оширилмаган. Бундан ташқари, вилоятда томчилатиб суғориш технологияларини жорий этиш ишларига маблағ ажратиши лозим бўлган тижорат банклари ҳам сусткашликка йўл қўйган.\n23:10 / 01.03.2021\nСамарқандда ўқувчиларни мажбурий меҳнатга жалб қилган мактаб директорининг ўринбосари 15,6 миллион сўм жаримага тортилди\n22:09 / 01.03.2021\nСамарқанд шаҳрида янги масжид қурилади\n13:59 / 01.03.2021\nСамарқандда «Спарк» уриб юборган вояга етмаган қиз ҳодиса жойида вафот этди\n20:44 / 27.02.2021


Чоп этилди Noyabr 10, 2020 Сўраган эдингиз…da fikr bildirishni o'chirish\nСАВОЛ: Бугунги кунда коронавирус эпидемияси сабабли юзга тиббий ниқоблар (маска) тақилмоқда. Намозни маска таққан ҳолда ўқиш мумкинми?\nЖАВОБ: Одатдаги ҳолатларда юзни ёпиб намоз ўқиш макруҳ. Лекин узрли сабаб бўлса, макруҳ эмас, жоиз бўлади.\nБу ҳақда Аллома Ибн Обидин шундай дейдилар: «(Намознинг макруҳларидан бири “талассум”дир) “талассум” намозда бурун ва оғизни ёпишдир. Макруҳлигининг сабаби мажусийларнинг оловга сиғинаётган ҳолатига ўхшаганидир” (“Раддул муҳтор”).\nҲозирги кунда ниқоб тақиш муҳим эҳтиёт чораларидан бири бўлгани учун бегоналар билан жамоат бўлиб қолса, касалликдан сақланиш учун уни тақиш узрли сабабдир, макруҳ бўлмайди. Уйда ўзи ёки оила аъзолари билан намоз ўқиганда эса ниқоб тақмасдан ўқийди. Зотан, намоздан аввал ҳам оила аъзолари билан ниқобсиз муомала қилиб турган бўлади. Валлоҳу аълам.\nСАВОЛ: Саволим куйидагича, чет элдан туриб Содиқ Самарқандий, Абдуллоҳ Зуфар, Абдуллоҳ Новқатий, Маҳмуд Абдулмўмин исмли шахслар турли диний саволларга жавоблар ва фатволар беришмоқда. Биз улар билан кўриша олмасак, яшаш жойини билмасак, улардан тўғри йўл сўраш, берган фатволарига амал қилиб, эргашиш мумкинми? Жавобингиз учун аввалдан раҳмат.\nЖАВОБ: Ҳозирда ижтимоий тармоқда сиз номларини айтиб ўтганингиз каби шахслар диний мазмундаги дарслар, саволларга жавоблар бериш орқали жамиятимизда турли ақидавий ва фиқҳий ихтилофлар келтириб чиқаришга уринмоқда. Уларнинг асли ким, илмий салоҳияти, мазҳаби ва ақидаси қандай экани кўпчилик ёшларимизга маълум эмас!\nМисол учун, улардан “Абдуллоҳ Зуфар” номи билан танилган йигитни олайлик. У Миср Араб Республикасида бироз таълим олган. Кейин Миср ҳукумати томонидан таъқибга учраб, Швецарияга бориб, ўша ерда ўзбек тилида билимсизлик билан турли ихтилофларни қўзғашни бошлаган. Аслида унинг аудио ёзилган гап-сўзлари илмсиз эканини яққол исботламоқда. Оят ва ҳадисларни зоҳирий – юзаки маъносини олиб, мазҳабсизликка тарғиб қилиб, мужассима (Аллоҳ таолога жисм сифатини берувчи тоифа) ва хаворижларнинг ақидасига тарғиб қилаётгани кўпчилик илм аҳлларига сир эмас. Минг афсуски, сиз айтиб ўтганингиздек, бугунги кунда кўплаб ёшлар ўзларининг диний эҳтиёжларидан келиб чиқиб, унинг гап-сўзларини фарқлай олишмаётир.\nБу каби ҳолатлар фақат бизнинг замонда бўлаётгани йўқ. Аввалги даврларда ҳам гап-сўзга уста, аслида эса, илмсиз ва жоҳил кишилар одамларга “фатво” айтиб, ўзларини машҳур қилишга уринганлар. Уламоларимиз қадимдан “Шаръий саволларга жавобни эл-юрт олдида илми ва тақвоси ила танилган олимлардан олиш керак” эканини таъкидлаб келганлар. Машҳур тобеинлардан бири Муҳаммад Ибн Сийрин раҳимаҳуллоҳ “Шаръий илм бу – дин демакдир! Уни кимдан олаётганингизга эътибор беринг!” деганлар. Имом Молик раҳимаҳуллоҳ эса: «Ушбу илм – диндир. Динингизни кимдан олаётганингизга қаранг! Мен етмишга яқин уламо суратидаги кимсаларнинг Масжиди Набавий устунлари олдида: “Расулуллоҳ ундай дедилар, бундай дедилар”, деганини эшитганман. Лекин уларнинг ҳеч биридан илмдан бирор нарса олганим йўқ!» деганлар.\nДемак, диний илмларни олишда, фатво олишда шахсиятлар муҳимдир. Интернет орқали, ижтимоий тармоқлар орқали диндан, шариатдан гапираётган, лекин аслида кимлиги номаълум, келиб чиқиши ҳам номаълум кимсалардан илм, фатво олинмайди, уларга қулоқ солинмайди. Чунки фатво бу диндир! Шариатимизга кўра эса, уни ким етказаётгани муҳимдир. “Ҳадис айтди, оят келтирди, демак унга эргашиш керак”, дейилмайди. Балки, фатво беришга лойиқми ёки йўқми, ишончли уламолардан таълим олганми, динда холисми ёки ғаразли мақсади борми? Шуларга қаралади. Валлоҳу аълам!\nСАВОЛ: Қуръони каримни электрон шаклидаги арабча матнини таҳоратсиз ўқиса бўладими?\nЖАВОБ: Қуръони каримни электрон шаклидаги арабча матнини таҳоратсиз ўқиса бўлади. Фақат ўша электрон мослама (телефон, планшет, компьютер в.ҳ.)лар экранини таҳоратсиз ушламаслик керак бўлади. Замонамиз уламолари электрон воситалар экранида оят, турли зикрлар, Аллоҳ таолонинг ёки Пайғамбаримизнинг исмлари кўриниб турса, унинг эҳтиромини сақлаш лозимлигини таъкидлашмоқда. Валлоҳу аълам.\nСАВОЛ: Қурбон хайитида қурбонлик қилаётган кишининг бирор кишидан қарзи бўлса, қурбонлиги ўтмайдими?\nЖАВОБ: Қурбонлик – нисоб миқдорида маблағга эга кишига вожиб. Қурбонлик қилмоқчи бўлган киши қўлидаги маблағдан қарзларини ажратиб ташлайди, қолган пули нисобга етса, қурбонлик қилади, бўлмаса, йўқ. Қурбонлик қилмоқчи бўлган киши аввало қарзини бериб қутулгани мақсадга мувофиқдир. Лекин ҳали тўлаш муддати келмаган қарзлари бўлса, бу қурбонликнинг қабул бўлишига монеъ бўлмайди. Валлоҳу аълам.\nСАВОЛ: Мусулмон одам ит, илон, типратикан каби хайвонлар шўрвасини ичса бўладими?\nЖАВОБ: Ит, илон ва типратикан гўшти ҳаром ҳисобланади. Мусулмон одам бундай нарсалардан сақланиши керак. Агар оғир бемор бўлиб, тажрибали мусулмон шифокор унинг касалига «Ушбу ҳайвонлардан бирининг шўрвасини истеъмол қилишдан бошқа чора йўқ», деса, охирги чора сифатида зарурат миқдорича истеъмол қилишга баъзи уламолар рухсат беришган. Валлоҳу аълам.\nСАВОЛ: Намозни тиззани ёпадиган шортикда ўқиш мумкинми?\nЖАВОБ: Шортик тиззадан тахминан бир қарич ва ундан кўпроқ тушиб турса, у билан намоз ўқиш жоиз. Калта шим (шортик)да намоз ўқиганда белни ёпса, тизза очилиб қолиши, тиззани ёпганда эса бел очилиб қолиши табиий. Ваҳоланки, тиззанинг ўзи ҳам аврат аъзо ҳисобланиб, тўртдан бир қисми очилиб қолиши намозни бузади. Шунинг учун ҳар бир намозхон ўзига қулай бўлган ва аврат аъзоларини мукаммал ёпадиган кийимда намоз ўқиши динимиз талабидир. Валлоҳу аълам.\nСАВОЛ: Закот берган инсон қурбон ҳайитида қўй сўйдириши ҳам керакми?\nЖАВОБ: Ҳа, ҳанафий мазҳабимизга кўра, закот беришга қодир мусулмон қарздор ёки камбағал бўлиб қолмаган бўлса, Қурбон ҳайитида жонлиқ сўйиши вожиб ҳисобланади. Валлоҳу аълам.


Карзай яна президент деб эълон қилинди\n17 май 2021, Тошкент вақти: 08:58\nАсосий рақибининг иккинчи босқич сайловда қатнашмаслиги ҳақдаги баëноти ортида Афғонистон Мустақил сайлов комиссияси сайловларнинг бекор қилиниб¸ Карзайнинг яна беш йилга президентликка қолганини эълон қилди.\nСайлов комиссиясининг бу қарорига эса¸ Карзайнинг асосий рақиби¸ собиқ Ташқи ишлар вазири Абдуллоҳ Абдуллоҳнинг мамлакатда адолатли сайлов ўтказиш имкони йўқлиги юзасидан норозилик тариқасида 7 ноябрга белгиланган иккинчи давра сайловда қатнашмаслик ҳақдаги баëноти асос бўлди.\n- Юзага чиққан тортишувлар сабаб ва мамлакат Конституциясининг 156 ҳамда сайлов тўғрисидаги қонуннинг 49-моддасига мувофиқ Сайлов комиссияси сайловнинг биринчи боқичида ғолиб чиққан ва иккинчи босқичдаги ягона номзод жаноб Ҳамид Карзайни мамлакатнинг сайланган президенти деб, эълон қилади, деди Мустақил сайлов комиссияси раиси Азизуллоҳ Лодин.\nСайлов комиссияси қарори эълон этилиши арафасида ҳам Афғонистон президенти Ҳамид Карзай Абдуллоҳнинг сайловда қатнашишдан бош тортганига қарамай¸ мамлакатда яна бир сайлов ўтказилишига умид қилаётганини билдирган эди.\nЛекин Афғонистон Мустақил сайлов комиссиясининг сайловга оид ҳар қандай қарорига бўйсунаман, дея қўшимча қилди Карзай Озодлик радиосига берган эксклюзив интервью чоғида.\nОзодлик: Президент Карзай, Абдуллоҳ Абдуллоҳнинг 7 ноябрга белгинган сайловнинг иккинчи босқичида қатнашмаслик қарорига муносабатингиз қандай?\nКарзай: Биродаримиз Абдуллоҳ Абдуллоҳнинг баёнотини эшитдим. Агар у сайловда қатнашгани¸ мен бундан бахтиёр бўлардим. Унинг сайловда қатнашиши барчамиз учун фойдали бўларди. Нима бўлганда ҳам у ўзи истаган қарорни қабул қилишга ҳақли.\nМенинг фикримча, Афғонистон конституциясига амал қилиш ва конституцияда кўрсатилганидек, Афғонистонда демократик жараёнларни амалга ошириш ҳамда сайловни ўтказиш Афғонистон халқининг манфаатига хизмат қилади. Ўз конституциясига амал қиладиган миллатлар, аксини қиладиганлардан кўра муваффақиятлироқ бўлади. Мен конституцияга амал қилиш лозим, деб ҳисоблайман ва бу борада Афғонистоннинг мутассадди идоралари қабул қилган ҳар қандай қарорга бўйсунаман. Бу қарорни Афғонистон Мустақил сайлов комиссияси қабул қилиши лозим. Лекин мен конституцияга тўла амал қилинган ҳолда, сайлов ўтказилишига умид қиламан. Афғонистон Сайлов комиссиясининг Афғонистон конституциясига мос бўлган ҳар қандай қарори мен учун мақбул бўлади. Шахсан мен сайловнинг иккинчи босқичи ўтказилиши ва доктор Абдуллоҳнинг унда иштирок этишини истар эдим.\nОзодлик: Сиз доктор Абдуллоҳ ўз қарорини эълон қилишидан аввал у билан учрашдингиз. Учрашувда нималар муҳокама қилинганини айтиб бера оласизми?\nКарзай: Ҳа, у лутфан келди ва биз биргаликда ўтириб турли масалаларни муҳокама қилдик. Бу ўзаро шахсий суҳбат эди. Шу сабабдан бу суҳбат тафсилотларни ошкор қилишни истамаган бўлардим. Бу юзма-юз учрашув бўлди ва биз турли масалаларни муҳокама қилдик.\nШуни айтишим мумкинки, суҳбатнинг бир қисми Абдуллоҳ матбуотда эълон қилган баъзи масалалар ҳақида бўлди. Мен унга Афғонистон расмийлари ва вазирларини ишдан бўшатиш ёки вақтинча ваколатини тўхтатиш ёки Афғонистон Мустақил сайлов комиссияси раҳбарига оид қарорни қабул қилишга оид масалалар қонунга кўра ҳал этилиши лозимлигини айтдим.\nМенимча, Афғонистон Мустақил сайлов комиссияси раҳбари ҳақиқий ватанпарвардир. Мен у билан учрашувларда ҳам, кундалик ҳаётда ҳам кўп гаплашганман. Мен уни тўла ҳурмат қиламан ва ҳаётимизнинг бу онларида, яъни иккита сайлов ўртасида турганимизда президент сайлов комиссияси раҳбарини ишдан олиш ёки уни тайинлаш ваколатига эга бўлмаслиги лозим, деб ҳисоблайман. Чунки бу номзодлардан бирининг талабига амалга оширилган бўларди. Эртага агар президентнинг ўзи нимадандир норози бўлиб бундай талабни илгари сурадиган бўлса, бундан конституциявий органларимизнинг ваколатлари ва демократия мустаҳкамланмайди. Расмий органлар ўз ишларини қила олмайди ва конституцияга амал қилинмайди ва бу менимча Афғонистонга путур етказади¸ деди якшанба куни Озодликка берган интервюсида Ҳамид Карзай.\nАфғонистон Мустақил сайлов комиссияси иккинчи босқич сайловларнинг бекор қилиниб¸ Ҳамид Карзайнинг президентлик ваколати яна 5 йилга узайтирилганини эълон қилиши арафасида БМТ Бош котиби¸ қолаверса аксар Ғарб ҳукуматлари комиссия қандай қарорга келмасин¸ уни тан олишларини маълум қилдилар.